**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 8 Δεκεμβρίου 2023, ημέρα Παρασκευή και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχεια της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» – Απλοποίηση και επιτάχυνση των διαδικασιών μεταβίβασης ακινήτων – Ρυθμίσεις αρμοδιότητας Υπουργείου Ψηφιακής Διακυβέρνησης» (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Νικολακόπουλος Ανδρέας, Παπακώστα – Παλιούρα Αικατερίνη (Κατερίνα), Τσαβδαρίδης Λάζαρος, Υψηλάντης Βασίλειος – Νικόλαος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Νικητιάδης Γεώργιος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Σαράκης Παύλος, Χήτας Κωνσταντίνος, Δημητριάδης Πέτρος, Κόντης Ιωάννης, Αποστολάκης Γεώργιος και Καραγεωργοπούλου Ελένη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία και κύριοι συνάδελφοι, καλημέρα. Συνεχίζουμε την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» - Απλοποίηση και επιτάχυνση των διαδικασιών μεταβίβασης ακινήτων - Ρυθμίσεις αρμοδιότητας Υπουργείου Ψηφιακής Διακυβέρνησης».

Βρισκόμαστε στην 4η συνεδρίαση της Επιτροπής και στη β’ ανάγνωση του νομοσχεδίου που συζητάμε. Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Να ενημερώσω το Σώμα ότι έχουμε μία αποδοχή της πρότασης της ΠΟΜΙΔΑ, για να ξεκαθαριστεί ποιος έχει την οφειλή στον ΤΑΠ. Αν και το προβλέπει ο νόμος, αλλά εν πάση περιπτώσει ξεκαθαρίζεται και λεκτικά ότι παραμένει η οφειλή του ΤΑΠ στον πωλητή, ώστε να μην μεταβιβάζεται στον αγοραστή και θα έχουμε, πιστεύουμε, εντός της ημέρας μια συμφωνία με το Υπουργείο Δικαιοσύνης για ένα πολύ ειδικό θέμα που έθεσε ο ΠΑΝΣΕΚΤ, ο Πανελλήνιος Σύλλογος Εργαζομένων Κτηματολογίου, και αφορά στο καθεστώς τριών υπαλλήλων και την μετάβαση τους σε νέο μισθολογικό καθεστώς. Αλλά αυτό θα είμαστε σε θέση να το ανακοινώσουμε ακριβώς πριν την Ολομέλεια, ίσως και μετά το τέλος της συνεδρίασης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Αξιότιμε κύριε Υπουργέ, αγαπητές και αγαπητοί συνάδελφοι, φτάσαμε αισίως στην 4η συνεδρίαση της Επιτροπής μας και δεν είναι υπερβολή να πούμε ότι στις προηγούμενες συνεδριάσεις έγινε ένας ειλικρινής, εκτενής, εκτενέστατος διάλογος ανάμεσα σε όλες τις πλευρές. Κλήθηκαν όλοι οι εξωκοινοβουλευτικοί φορείς, όσοι ζητήσαμε, όλες οι πλευρές του Κοινοβουλίου και είχαν όλοι την ευκαιρία να εκφραστούν αναλυτικά. Όχι μόνο για τα θέματα του παρόντος νομοσχεδίου, για τα οποία συζητάμε αυτές τις ημέρες, αλλά γενικώς για θέματα και του Κτηματολογίου και του Υπουργείου Ψηφιακής Διακυβέρνησης.

Αυτός, λοιπόν, ο ανοιχτός διάλογος μας βοήθησε όλους να έχουμε μια πιο σαφή εικόνα για τα προβλήματα. Προβλήματα που αντιμετωπίζουν σκληρά οι εργαζόμενοι του Κτηματολογίου, οι δικηγόροι, οι συμβολαιογράφοι, αλλά και όλοι οι πολίτες στη συναλλαγή τους όλες αυτές τις δεκαετίες με το Κτηματολόγιο. Ακούσαμε προτάσεις, ακούσαμε ιδέες και πήραμε και αρκετές απαντήσεις από την πλευρά του Υπουργού, του κυρίου Κυρανάκη. Εξάλλου, όπως φάνηκε και από την διαδικασία, από τη συζήτηση, με πρωτοβουλία του ίδιου του Υφυπουργού υπήρχε ανοιχτός διάλογος με όλους τους εμπλεκόμενους φορείς, όλο το διάστημα που προηγήθηκε της κατάθεσης του νομοσχεδίου.

Βέβαια, όπως πολλές φορές - όλοι μας παραδεχτήκαμε και ακόμα και τώρα το παραδεχόμαστε - το παρόν νομοσχέδιο δεν ευαγγελίζεται ότι λύνει μαγικά όλα τα θέματα και όλα τα προβλήματα. Αυτό άλλωστε δεν θα ήταν δυνατό. Κατ’ αρχάς τέθηκε πολλές φορές το ζήτημα της ενίσχυσης του Κτηματολογίου με επιπλέον προσωπικό. Να επαναλάβω ότι στο παρόν νομοσχέδιο δεν υπάρχουν διατάξεις που αφορούν τον αριθμό του προσωπικού. Άλλωστε δεν είναι ζήτημα νομοθέτησης. Όμως ο Υφυπουργός, ο κύριος Κυρανάκης, μας ενημέρωσε διεξοδικά ότι έχει ήδη ζητηθεί η πρόσληψη 580 επιπλέον μόνιμων εργαζομένων μέσω του ΑΣΕΠ. Ο αριθμός αυτός θα μπορούσε να υπερκαλύψει τις ανάγκες. Ακόμα, όμως, και αν τελικώς δεν βρεθούν 580 άτομα να προσληφθούν, αναμένουμε άμεσα να γίνει ανακατανομή των ήδη υπαρχόντων εργαζομένων και καλύτερη αξιοποίησή τους, με δεδομένο ότι μεταβαίνουμε ταχύτατα στην ψηφιακή εποχή για το Κτηματολόγιο.

 Πέρα όμως από όλα αυτά, θα ήταν άδικο να μην παραδεχτούμε ότι στο παρόν νομοσχέδιο αποτυπώνεται η ειλικρινής προσπάθεια για να ενισχυθεί μισθολογικά το προσωπικό του Κτηματολογίου και να τους αναγνωριστεί όχι μόνο ηθικά, αλλά και οικονομικά, η απαιτητική εργασιακή καθημερινότητα τους.

Δεν μπορούμε να χαρακτηρίσουμε αμελητέο ή μικρής σημασίας το μπόνους που θεσπίζεται και το οποίο εξαρτάται από ποσοτικούς στόχους που θα τεθούν σε συνεργασία με τους εργαζόμενους.

Γι’ αυτό θεωρώ άδικη την κριτική από την πλευρά της Αξιωματικής Αντιπολίτευσης που σχεδόν υποτίμησε ένα επιπλέον ποσό, πιθανώς κοντά στα 150 ευρώ μηνιαίως, που θα λάβουν οι εργαζόμενοι του Κτηματολογίου.

Είναι μια γενναία αύξηση στις μηνιαίες απολαβές και είμαι σίγουρος ότι όλες οι παρατάξεις του Κοινοβουλίου πρέπει και να το στηρίξουν. Όπως δεν μπορούμε να υποβαθμίσουμε την αξία και του μηνιαίου επιδόματος ευθύνης και για τους προϊσταμένους των Κτηματολογικών γραφείων αλλά και της αντίστοιχης αποζημίωσης για τους αναπληρωτές.

Όλα αυτά αποδεικνύουν έμπρακτα ότι στηρίζεται και ενισχύεται το προσωπικό και είμαι σίγουρος ότι ο Υφυπουργός είναι ανοιχτός στο να συζητήσει και πάλι τα υπόλοιπα αιτήματα των εργαζομένων, άλλωστε το απέδειξε και αυτές τις ημέρες.

Το υπό συζήτηση νομοσχέδιο εισφέρει πολλά στην κατεύθυνση της πάταξης των μεγάλων καθυστερήσεων και απλοποίησης των διαδικασιών.

 Καταργούνται γραφειοκρατικά εμπόδια, επιταχύνεται ο νομικός έλεγχος, καταργούνται πιστοποιητικά, όπως το περί μη οφειλής ΤΑΠ ή η έκδοση των οποίων μπορεί να καθυστερούσε ακόμα και μήνες προκειμένου να υπογραφεί ένα συμβόλαιο, άλλωστε αυτό το επιβεβαίωσαν και οι ίδιοι οι δικηγόροι, αλλά και συμβολαιογράφοι και το γνωρίζουμε και όλοι μας από την καθημερινή πρακτική.

Να σημειώσουμε, μάλιστα, πως σύμφωνα με το υπόμνημα που μας απέστειλε η Κεντρική Ένωση Δήμων και Κοινοτήτων φαίνεται ότι και αυτοί συμφωνούν με την κατάργηση αυτού του πιστοποιητικού.

Στο πλαίσιο της επιτάχυνσης και απλοποίησης των διαδικασιών γίνεται υποχρεωτική η πλατφόρμα νομικού ελέγχου για τις γραπτές πράξεις από 1/1/2024, προχωρώντας δυναμικά στη νέα ψηφιακή ταχύτερη εποχή για το Κτηματολόγιο.

Ταυτόχρονα, αυξάνονται οι κατηγορίες προσώπων που μπορούν να ασκούν τον νομικό έλεγχο ενώ έχουμε περισσότερους μηχανικούς που μπορούν να συνεργαστούν με το Κτηματολόγιο. Καταργείται η πολλαπλή προσκόμιση αποσπασμάτων Κτηματολογικού Διαγράμματος για το ίδιο ακίνητο, ενώ σε περίπτωση ψηφιακής μεταβίβασης δεν προσκομίζονται ακόμα δύο κατηγορίες εγγράφων μειώνοντας ακόμα περισσότερο τα γραφειοκρατικά στάδια.

Προκρίνεται η διαδικασία διόρθωσης των πρόδηλων σφαλμάτων. Επιδιώκουμε να λύνονται τα όποια προφανή λάθη στα Κτηματολογικά γραφεία και όχι στα Δικαστήρια, ανέξοδα και πιο γρήγορα για τους πολίτες, έτσι περιγράφονται οι περιπτώσεις που οφείλει αυτεπάγγελτα ο Προϊστάμενος του κάθε γραφείου να κάνει τη διόρθωση, διαφορετικά να αιτιολογήσει την άρνησή του.

Πάρα πολλοί συμπολίτες μας μέχρι σήμερα, το γνωρίζετε πολλοί από εσάς, όσοι είστε δικηγόροι, έχουν ταλαιπωρηθεί από τις σιωπηλές αρνήσεις διόρθωσης και αυτό τώρα αλλάζει.

Επίσης, δίνεται διέξοδος και στο μεγάλο πρόβλημα της υπέρβασης των χιλίων χιλιοστών, δίνεται μια ακόμα ευκαιρία σε όλους τους πολίτες να καταγράψουν και να εξασφαλίσουν την περιουσία τους. Έτσι, έχουμε νέα προθεσμία μέχρι το Νοέμβριο του 2024 για να προβούν σε αγωγή διόρθωσης πρώτων εγγράφων ή σε αίτηση προδήλου ή αγωγή για όσα ακίνητα έχουν χαρακτηριστεί ως αγνώστου ιδιοκτήτη ή σε εκπρόθεσμες δηλώσεις στην περιοχή Κτηματογράφησης.

 Το δημόσιο επιδιώκει όλοι οι ιδιοκτήτες να καταγράψουν όλα τα εμπράγματα δικαιώματα τους στα ακίνητα και να μην έχουν καμία ανασφάλεια ότι θα χάσουν την περιουσία τους.

Η διαδικασία, λοιπόν, της Κτηματογράφησης στην Ελλάδα έχει διαρκέσει πολλές δεκαετίες, έχει προσκρούσει σε πολλές καθυστερήσεις και εμπόδια και είναι εύλογο να διατυπώνονται αμφιβολίες, ερωτηματικά για την πρόοδο που όλοι συζητάμε ότι θα δούμε σύντομα. Η εφαρμογή των ρυθμίσεων του παρόντος νομοσχεδίου στην πράξη, είμαι σίγουρος ότι θα πείσει και τους πιο δύσπιστους πως προχωρούμε πλέον αποφασιστικά προς έναν μεγάλο ψηφιακό μετασχηματισμό.

**Ένα μετασχηματισμό που θα επιταχύνει τις διαδικασίες και τελικώς, θα προσφέρει μεγαλύτερη ασφάλεια στις συναλλαγές, καθιστώντας την Ελλάδα έναν περισσότερο ελκυστικό επενδυτικό τόπο. Και αν κάποιοι ακόμα αναρωτιούνται τι είναι αυτό που δραστικά θα αλλάξει από την πρώτη 1-1-24, τι διαφορετικό μπορεί να συμβεί, που δεν έχει συμβεί εδώ και 30 χρόνια, η απάντηση είναι απλή και είναι μία: Τώρα, είμαστε σε θέση να αξιοποιήσουμε στο έπακρο τα τεχνολογικά εργαλεία, να χρησιμοποιήσουμε σύγχρονες ψηφιακές εφαρμογές, να ελαχιστοποιήσουμε το χαρτί, να ελαχιστοποιήσουμε τις ουρές και τη φυσική παρουσία στα κτηματολογικά γραφεία.**

 **Ο ψηφιακός φάκελος μεταβίβασης ακινήτου, εγγυάται εύκολα και γρήγορα, χωρίς ταλαιπωρία, καταχώριση της πράξης, προσφέροντας μεγαλύτερη ασφάλεια δικαίου για όλους και τελικώς είναι προς όφελος ολόκληρης της οικονομίας και ολόκληρης της κοινωνίας.**

**Είναι ένα φιλόδοξο και πραγματικά αναγκαίο στάδιο, για να αφήσουμε πίσω μας παρωχημένες πρακτικές, με ουρές και ταμεία και να προσαρμοστούμε στην εποχή της διασυνδεδεμένης κοινωνίας, που απαιτεί ευέλικτες και καινοτόμες λύσεις. Όσες επιφυλάξεις λοιπόν και αν υπάρχουν, όσες αμφιβολίες, δεν μπορούμε παρά να στηρίξουμε πλήρως τις διατάξεις του παρόντος νομοσχεδίου, που μόνο θετικό πρόσημο έχουν για τη λειτουργία του κτηματολογίου, για τη διευκόλυνση των δικηγόρων, των συμβολαιογράφων, για όλους τους ιδιοκτήτες και πάνω από όλα για ολόκληρη την κοινωνία.**

**Κλείνοντας, λοιπόν, σας καλώ για άλλη μια φορά και, πιστεύω θα το κάνετε, όλους και όλες, να στηρίξουμε αυτή την προσπάθεια και να υπερψηφίσουμε το παρόν νομοσχέδιο στο σύνολό του.**

**ΛΑΖΑΡΟΣ ΤΣΑΒΔΑΡΙΔΗΣ( Πρόεδρος της Επιτροπής): Τον λόγο έχει ο κ. Καραμέρος.**

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας): Κύριε Πρόεδρε, κ. Υφυπουργέ, κυρίες και κύριοι συνάδελφοι, προσερχόμαστε στην τέταρτη συνεδρίαση της Επιτροπής για το νομοσχέδιο του Κτηματολογίου, που όσο μένει το Κτηματολόγιο ανοιχτό, συνεχίζει να ταλαιπωρεί τους πολίτες, να δυσκολεύει την καθημερινότητα των εργαζομένων και φυσικά να κρατά την κτηματογράφηση σε εκκρεμότητα με ότι αυτό συνεπάγεται για την ιδιωτική και δημόσια περιουσία.**

**Χρειάζεται μαζί με τις τολμηρές λύσεις που ευαγγελίζεστε επί της αξιοποίησης όλων των ψηφιακών εργαλείων και η ενίσχυση του επιστημονικού ανθρώπινου δυναμικού. Αυτό που έχουμε στη διάθεσή μας αλλά και εκείνο που απαραιτήτως πρέπει να έρθει στο φορέα για να πετύχουμε αυτόν τον εθνικό στόχο, μια πραγματική μεταρρύθμιση, προκειμένου να μπει ένα τέλος σε μια εκκρεμότητα δεκαετιών. Είπατε κ Εισηγητά Νέας Δημοκρατίας ότι ο Υπουργός είναι ανοιχτός στη συζήτηση όταν οι φορείς είναι σύμφωνοι. Όταν οι εργαζόμενοι ήρθαν εδώ και διατύπωσαν τις ενστάσεις, ζήσαμε μία ένταση η οποία ελπίζω να μην έχει συνέχεια και εκτός του Κοινοβουλίου εκτός των Επιτροπών, καθώς οι εργαζόμενοι είναι συνοδοιπόροι σε αυτήν την προσπάθεια και δεν νομίζω ότι υπάρχει κάποια διαφωνία σε αυτό.**

**Επί της αρχής, το νομοσχέδιο μπορεί να έχει αποσπασματικά θετικές προβλέψεις, ωστόσο δεν αντιμετωπίζει στη ρίζα του το πρόβλημα της ολοκλήρωσης του Κτηματολογίου. Κύριε Υφυπουργέ, αναγνωρίσατε το ζήτημα της υποστελέχωσης και τις δύσκολες συνθήκες εργασίας των υπαλλήλων στην προηγούμενη συνεδρίαση και σταθήκαμε στις επικείμενες προσλήψεις, όπως αυτές εγκρίθηκαν από τους ετήσιους προγραμματισμός προσλήψεων και πρόκειται να ολοκληρωθούν από το ΑΣΕΠ.**

**Αισιόδοξη προσέγγιση, αλλά στην πραγματικότητα επιβεβαιώνει την αδυναμία να ανταπεξέλθει σε άμεσο χρόνο ο Οργανισμός, σε όποιο πλαίσιο και αν νομοθετήσουμε εδώ στο Ελληνικό Κοινοβούλιο.**

 **Ως προς τις δεσμεύσεις σας, αναγνωρίσατε ότι η μεταγραφή συμβουλίου σε μία μέρα θα αφορά μόνο τις νέες περιπτώσεις. Εκείνοι όμως που καλούνται να ασχοληθούν με παλιές και νέες είναι οι ίδιοι και συνεχίζουν να είναι λίγοι. Μιλάω για τις ελλείψεις του προσωπικού.**

**Για αυτόν ακριβώς τον λόγο και επειδή οποιαδήποτε νομοθετική πρωτοβουλία ειδικά η συγκεκριμένη, με προσπάθειες επιτάχυνσης να αποτελούν απλά ανακατανομές σε μια υποστελεχωμένη υπηρεσία, δεν μπορεί να λάβει την έγκρισή μας επί της αρχής.**

**Και όπως σας είπα και στις προηγούμενες τρεις συνεδριάσεις, επαναλαμβάνω και σήμερα, πως καλό είναι που μεριμνάτε να ξεφύγει από τις αγκυλώσεις** **του παρελθόντος** **η αγορά. Καλό είναι να διευρύνεται ο κύκλος των ανθρώπων που θα ολοκληρώσουν επιτέλους την κτηματογράφηση, αλλά αυτό δεν μπορεί να γίνεται αποσαθρώνοντας τη δομή του Οργανισμού και υποτιμώντας τον ρόλο των εργαζομένων.**

Θα ήθελα να ξεκινήσω καλόπιστα την τοποθέτησή μου αναφέροντας κάποια από τα άρθρα του νομοσχεδίου, στα οποία είμαστε θετικά διακείμενοι. Θα μιλήσουμε και στην Ολομέλεια και πιστεύουμε ότι κινούνται προς την σωστή κατεύθυνση. Παρότι νομοθετικά επιδέχονταν καλύτερης διατύπωσης, συναινούμε με τις διατάξεις του άρθρου 24 και του άρθρου 34, οι οποίες συνδυαστικά, πράγματι, καταργούν την προϋπόθεση προσκόμισης βεβαίωσης περί μη οφειλής ΤΑΠ.

Είναι σημαντικό για μία μεταβίβαση, οι πολίτες να μην ταλαιπωρούνται επιπλέον και να μην συσσωρεύεται γραφειοκρατική ύλη στους Δήμους που χρειάζονται αρκετά δικαιολογητικά για την έκδοση της βεβαίωσης, όπως επισήμανε στην τοποθέτησή του κατά την τρίτη συνεδρίαση και ο Γενικός Γραμματέας του Συμβολαιογραφικού Συλλόγου.

Για να μην έχουμε, όμως, στο εξής προβλήματα λανθασμένων εγγραφών σε ορισμένα μητρώα και ορθών σε άλλα, καθώς κι επειδή το Υπουργείο Ψηφιακής Διακυβέρνησης είναι αρμόδιο, σας καλούμε να επιταχυνθεί και η διαλειτουργικότητα ανάμεσα στους φορείς Δημόσιας Διοίκησης, εξέλιξη που θα καταστήσει περιττή οποιαδήποτε συζήτηση αναδεικνύει ένα ουσιαστικά απλό ζήτημα σε μεγάλη μεταρρύθμιση, όπως παρουσιάζεται.

Βεβαίως, επειδή πιστεύουμε ότι η οικοδόμηση ενός καλού κλίματος στο εσωτερικό Κτηματολογίου και η στελέχωσή του με μόνιμο και επιστημονικά καταρτισμένο προσωπικό είναι απαραίτητη, είμαστε θετικοί στη διάταξη του άρθρου 21 που αφορά στην απόδοση κινήτρου επίτευξης στόχων στους υπαλλήλους και στους δικηγόρους που εργάζονται στο Φορέα με έμμισθη εντολή, χωρίς να εγγυάται, βέβαια, αυτό τη μέγιστη δυνατή σχέση κινητοποίησης υπαλλήλων και δικηγόρων, κάτι το οποίο θεωρώ ότι διεφάνη με έναν τρόπο κι εδώ κατά την ακρόαση των φορέων.

Θα ήθελα να μιλήσω για το άρθρο 31, για τη διάταξη που αφορά στην ΗΔΙΚΑ. Θεωρούμε ηθική υποχρέωση να φροντίσετε για τη θεραπεία των εργασιακών αδικιών, όπως και για την εξίσωση των εργαζομένων που απασχολούνται στο ίδιο εργασιακό περιβάλλον. Γι’ αυτό και θεωρούμε αυτονόητο, η ρύθμιση του άρθρου να αφορά και στο προσωπικό που προσλήφθηκε με τον διαγωνισμό του 2006 του ΑΣΕΠ από το Κέντρο Ηλεκτρονικού Υπολογιστή Κοινωνικών Υπηρεσιών – το Κ.Η.Υ.Κ.Υ. - και το οποίο προσλήφθηκε κατά ένα μέρος του από το Κ.Η.Υ.Κ.Υ. και κατά ένα μέρος του από την ΗΔΙΚΑ.

Η ίδια ευρύτητα του άρθρου πρέπει να αφορά στο σύνολο του προσωπικού και για την περίπτωση λύσης της εταιρείας ή κατάργησης της οργανικής θέσης, όπου μόνο το προσωπικό της Κ.Η.Υ.Κ.Υ. απολαμβάνει τη δυνατότητα μεταφοράς σε προσωποπαγείς θέσεις, σε φορείς κοινωνικής ασφάλισης του Δημοσίου. Γνωρίζουμε ότι έχετε επικοινωνία με τους εργαζόμενους της ΗΔΙΚΑ και νομίζω ότι είναι μια ευκαιρία να το δείτε. Δεν έχει δημοσιονομικό κόστος κι εμείς στηρίζουμε αυτές τις αλλαγές που έχουν προτείνει στο άρθρο 31.

Για το 32, πρώτα απ’ όλα να πω ότι η απόδοση του κινήτρου επίτευξης στόχων δεν πρέπει να εξαντλείται στη διεκπεραίωση εκκρεμουσών υποθέσεων με ποσοτικούς και μόνο όρους. Καθήκον των υπαλλήλων είναι και η ορθή διεκπεραίωση των εκκρεμοτήτων και προτεραιότητά τους - από ό,τι είδαμε - να μας λένε με συγκεκριμένα στοιχεία. Αν και με το αποψιλωμένο υπάρχον δυναμικό αρκεστούμε σε ένα κυνήγι προσωπικών στόχων, ενδεχομένως, αύριο να αντιμετωπίσουμε περισσότερα προβλήματα ή να αδικήσουμε τους εργαζόμενους που καθυστερούν εξαιτίας δυσκολιών που προκύπτουν σε ανόμοιες μεταξύ τους περιπτώσεις.

Επίσης, θεωρούμε ότι η πρόβλεψη για ιεραρχική κατανομή του κινήτρου δημιουργεί εργαζόμενους δύο ταχυτήτων και δεν καλλιεργεί κουλτούρα ομάδας και ισότητας μέσα στην Υπηρεσία, ενώ ας ελπίσουμε ότι δε θα επιμείνετε στο να εκδίδεται Κοινή Υπουργική Απόφαση και όχι απλή Υπουργική Απόφαση για την εξειδίκευση των προϋποθέσεων καταβολής του μπόνους.

Όσον αφορά τώρα στα άρθρα 25 και 26, που αφορούν στην κατάργηση της πολλαπλής προσκόμισης αποσπάσματος κτηματολογικού διαγράμματος σε περίπτωση διευρυμένων ιδιοκτησιών εντός του ίδιου γεωτεμαχίου και την υποβολή ψηφιακών αντιγράφων συμβολαιογραφικών πράξεων, δε διαφωνούμε, αλλά υπογραμμίζουμε τον κίνδυνο η ρύθμιση που αφορά στις υπερβάσεις των χιλιοστών και δίνει λύση σε χρόνιο πρόβλημα για τις πολυώροφες κατασκευές, να ανοίξει δυνητικά στο μέλλον μεγαλύτερα ζητήματα αμφισβήτησης ποσοστών.

Επιπρόσθετα, θα ήθελα να θίξω τη διάταξη του άρθρου 20 και να χαιρετίσω τις προβλέψεις για τη μισθολογική αναγνώριση του κόπου που έχουν καταβάλλει οι προϊστάμενοι των Υπηρεσιών του Κτηματολογίου, πλην όμως, να σας καλέσω να λάβετε υπόψη σας τη διοικητική καθημερινότητα στο Φορέα και να επεκτείνετε τη ρύθμιση και στους αναπληρωτές προϊσταμένους.

Αναφερθήκαμε στην κατά άρθρο επεξεργασία του νομοσχεδίου, σε όλα όσα ορίζονται στις διατάξεις του και εξηγήσαμε αναλυτικά που εντοπίζονται προβλήματα και πως δεν συμβάλλει το νομοσχέδιο στο να ξεπεραστούν. Θα διατυπώσουμε, λοιπόν, μία ακόμη φορά τους προβληματισμούς μας και τις ενστάσεις μας πιο συνοπτικά αυτή τη φορά.

Συγκεκριμένα, όπως αποτυπώθηκε και στην τοποθέτηση του εκπροσώπου της Ολομέλειας των Προέδρων των Δικηγορικών Συλλόγων Ελλάδας, δεν λύνεται κανένα πρόβλημα ως προς τη διεκπεραίωση εκκρεμοτήτων έμμισθων και άμισθων Υποθηκοφυλακείων και τη μεταφορά των υποθέσεων αυτών στα κατά τόπους Κτηματολογικά Γραφεία.

Σε σχέση τώρα με την πλατφόρμα των εισηγητών ή τη μεταφορά του νομικού ελέγχου ανάμεσα στα Κτηματολογικά Γραφεία ανάλογα με τον φόρτο εργασίας τους, θεωρούμε ότι ειδικά ως προς τη δεύτερη πρακτική δεν μπορεί να υπάρξει ουσιαστική πρόοδος, ούτε οι ανθρώπινοι πόροι υπάρχουν για να τεθεί σε ρεαλιστική βάση μια τέτοια κατανομή υποθέσεων, ούτε προσκομίστηκε κάποια έγκυρη μελέτη που να δείχνει πιθανότητες επιτυχίας.

Το ότι δεν τίθεται χρονικός ορίζοντας για τέτοιες ρυθμίσεις, όπως θα οφειλόταν για να είναι και πρακτικά πιο ελεγχόμενη η υποχρέωση ενίσχυσης από την πολιτεία, προκειμένου και η περιφερειακή διάθεση του Κτηματολογίου να διασφαλιστεί, αναφέρθηκα αρχικά σε αυτό, και να έχουμε ένα ακριβές χρονοδιάγραμμα βάσει του οποίου θα προχωρήσει η στελέχωση, είναι δεικτικό της βούλησης της πολιτικής ηγεσίας ως προς την επίλυση των πραγματικών προβλημάτων.

Επιπλέον, για τη διαδικασία διόρθωσης των πρόδηλων σφαλμάτων επιμένουμε πως πρέπει να λάβουμε σοβαρά υπόψη μας τα πραγματικά δεδομένα τόσο σε επίπεδο σφαλμάτων όσο και σε επίπεδο δυνατοτήτων των εργαζομένων που καλούνται να λύσουν το συγκεκριμένο πρόβλημα.

Δεν εξαλείφεται ο κίνδυνος κατάθεσης παραποιημένων εγγράφων από την απαλλαγή έκδοσης αντιγράφων.

Καλή η επιτάχυνση των διαδικασιών, συμφωνούμε σε αυτό, αλλά πρέπει να διασφαλίζεται η ορθή ολοκλήρωσή τους ώστε να αποφευχθούν ευρύτερα προβλήματα ή να μην οδηγηθούν οι πολίτες σε μεγαλύτερη ταλαιπωρία ακολουθώντας, σε δεύτερο χρόνο, τη χρονοβόρα και κοστοβόρα δικαστική οδό.

Δεν υπήρξε, επίσης, ουσιαστική παρέμβαση στις παρατάσεις για τις πρώτες εγγραφές. Έχουμε αναφερθεί ξανά στις προηγούμενες συνεδριάσεις για τα ενδεχόμενα κατοχύρωσης δικαιώματος μέσω χρησικτησίας, καθώς και στη διάκριση ανάμεσα σε περιουσίες δύο ταχυτήτων που κηρύχθηκαν υπό κτηματογράφηση σε διαφορετική ημερομηνία.

Με την ευκαιρία της δεύτερης ανάγνωσης, θέλω να σταθώ στην αναγκαιότητα παροχής κινήτρων στους ιδιοκτήτες για να προχωρήσουν επιτέλους σε μία οριστική λύση όσον αφορά τις πρώτες εγγραφές. Η συνεχής παράταση των εκκρεμοτήτων και το οικονομικό κόστος, ειδικά σε μια συνθήκη αύξησης των δαπανών διαβίωσης, μας καλούν να είμαστε πιο προωθητικοί μιας λύσης στο πρόβλημα που θα διασφαλίσει και τις περιουσίες του κόσμου και το δημόσιο συμφέρον.

Θέλω να τονίσω ότι εμείς, ως ΣΥΡΙΖΑ - Προοδευτική Συμμαχία, στη βάση του ν. 4512/2018 βάλαμε τις βάσεις για την τελική ευθεία στην ολοκλήρωση του Κτηματολογίου. Θέλουμε να στηρίξετε τους ανθρώπους του Κτηματολογίου, τους εργαζόμενους. Είναι καλή η προώθηση επιτάχυνσης των διαδικασιών εμπλοκής της αγοράς, έχει θετικά άρθρα μέσα στο νομοσχέδιο, επί της αρχής, όμως, εξακολουθείτε να αντιμετωπίζετε το κτηματολόγιο όχι απλώς ως ένα ψηφιακό έργο, αλλά ως κάτι απομονωμένο από τον βασικό κορμό της καθημερινής λειτουργίας και μιλάμε για τους ανθρώπους του Κτηματολογίου.

Σας καλούμε να λάβετε πρωτοβουλία για την άρση των διακρίσεων ανάμεσα σε υπαλλήλους που εργάζονται για τον ίδιο φορέα και να προχωρήσουμε σε μια πορεία διαλειτουργικότητας των ψηφιακών εργαλείων που θα βοηθήσουν στην ορθή και σύντομη ολοκλήρωση της καταγραφής.

Επειδή, όμως, το σχέδιο νόμου που συζητάμε κατά βάση έχει κυρίως τη φιλοδοξία αλλά στερείται ολοκληρωμένου πλαισίου για να παράσχει λύσεις, δεν μπορούμε να το υποστηρίξουμε στην ολότητά του.

Σας ευχαριστώ πολύ. Θα πούμε περισσότερα στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο Ειδικός Αγορητής του ΠΑΣΟΚ - Κίνημα Αλλαγής, κ. Γεώργιος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - Κίνημα Αλλαγής»)**: Εγώ αναφέρομαι στα όσα παρέθεσε στις προηγούμενες συνεδριάσεις ο μέχρι πρότινος Εισηγητής μας και επιφυλασσόμαστε και επί των άρθρων και επί της αρχής για να τοποθετηθούμε στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ο Ειδικός Αγορητής του Κ.Κ.Ε., κ. Συντυχάκης, μας έχει ενημερώσει ότι δεν θα μπορέσει να παρακολουθήσει τη συνεδρίαση σήμερα.

Ο κ. Σαράκης δεν είναι εδώ αυτή τη στιγμή. Θα του δώσουμε τον λόγο στη συνέχεια.

Τον λόγο έχει ο Ειδικός Αγορητής από τους ΣΠΑΡΤΙΑΤΕΣ, κ. Πέτρος Δημητριάδης.

  **ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Φτάσαμε αισίως στη τέταρτη συνεδρίαση της Επιτροπής, η οποία αφορά την επιτάχυνση των διαδικασιών του Κτηματολογίου. Ακούσαμε όλους τους εμπλεκόμενους φορείς και όλοι συμφωνούμε πως το Εθνικό Κτηματολόγιο είναι μια εθνική υπόθεση και θα πρέπει κάποτε να ολοκληρωθεί, διότι ακριβώς κατοχυρώνει την ιδιοκτησία των πολιτών και δίνει ένα τέλος στην ιδιοκτησιακή «Βαβέλ», στο χάος που γίνεται σε κάποιες περιοχές της Ελλάδος και θα πάει σε μια ασφάλεια δικαίου και μια βεβαιότητα στις αγοραπωλησίες.

Για μένα είναι λάθος και όνειδος για την Ελλάδα, 28 χρόνια μετά την έναρξη της διαδικασίας κτηματογράφησης, ακόμα και σήμερα να αποτελεί ζητούμενο η ολοκλήρωση της. Για μένα είναι ένα μεγάλο μείον της Ελλάδος και θα πρέπει να αναρωτηθούμε σοβαρά πώς φτάσαμε ως εδώ και για ποιο λόγο μετά από τόσα χρόνια ακόμα δεν έχει ολοκληρωθεί το Εθνικό Κτηματολόγιο.

Είχα πει και στις προηγούμενες αγορεύσεις μου, ότι πράγματι στο νομοσχέδιο υπάρχουν κάποιες θετικές διατάξεις. Είχα αναφέρει ότι ορθώς εξορθολογίζονται τα πρόδηλα σφάλματα. Υπάρχει μια σαφής αναφορά. Πράγματι, δίνεται μια λύση και ξέρουμε ακριβώς τι συμβαίνει σε αυτές τις περιπτώσεις. Είναι κάτι το οποίο έχει ταλαιπωρήσει πάρα πολύ κόσμο και δικηγόρους. Ορθώς παρατείνονται οι αρχικές εγγραφές σε περιοχές στις οποίες η κτηματογράφηση είχε λήξει το 2006, για να μη χαθούν οι κυριότητες. Αυτό είναι ορθό.

Θα ήθελα εδώ να κάνω μια παρατήρηση. Στο συγκεκριμένο νομοσχέδιο λείπει κάποια ρύθμιση για την χρησικτησία, η οποία τέθηκε σε διαβούλευση. Είναι ένα σύνθετο ζήτημα. Ένα ζήτημα που έχει πάρα πολλές περιπτώσεις. Εδώ δεν λέω να αλλάξει ο Αστικός Κώδικας. Θέλω, όμως, να υπάρξει μια ρύθμιση, μια αυστηροποίηση για τα αποδεικτικά μέσα της χρησικτησίας. Δηλαδή, όταν κάποιος πηγαίνει στο Κτηματολόγιο σήμερα μπορεί να θεμελιώσει χρησικτησία ακόμα και με ένορκη βεβαίωση.

 Εμείς θέλαμε μια αυστηροποίηση, μια παράταση αποδεικτικών μέσων, ώστε να μην λέει κάποιος το είπε ο τάδε ότι εγώ έχω χρησικτησία, άρα έχω την κυριότητα βασικά. Δηλαδή, κάποιοι που επικαλούνται χρησικτησία φέρνουν φωτογραφίες. Αφαιρεί τεκμήρια. Το δηλώνω στο Ε9. Αυτό μπορεί να γίνει δεκτό και στα δικαστήρια. Να γίνεται δεκτό και στο Κτηματολόγιο. Να μην πηγαίνεις μόνο με δηλώσεις ατόμων και προσώπων και να λένε ότι ξέρετε εγώ μένω σε αυτό το ακίνητο επί 15, 20 χρόνια και γι’ αυτό αποκτώ χρησικτησία και αποκτώ την κυριότητα. Μετά θα δημιουργηθεί ένα χάος.

Εγώ το λέω επειδή το έχω αντιμετωπίσει ως δικηγόρος. Πάρα πολύς κόσμος πηγαίνει στα κτηματολογικά γραφεία και μόνο με μαρτυρίες, χωρίς να υπάρχει κάποιο τεκμήριο, κάποιο αποδεικτικό έγγραφο, λέει ότι εγώ μένω με αυτό το ακίνητο επί τόσα χρόνια και δημιουργείται ένα χάος.

Εμείς θέλουμε μια αυστηριοποίηση των αποδεικτικών μέσων, για να λυθούν αυτά τα προβλήματα. Σε πάρα πολλές περιοχές της Ελλάδος, πάρα πολλά άτομα αποκτούσανε κυριότητα επί ακινήτων, όχι με συμβολαιογραφικό τύπο, αλλά είτε με εθιμικό δίκαιο, είτε προφορικά, είτε με προφορικές συμφωνίες, είτε με ιδιωτικά συμφωνητικά και μετά που πηγαίναμε να κάνουμε αγοραπωλησία, αναγκαζόμασταν να κάνουμε επικύρωση. Έπρεπε δηλαδή στην πράξη να πάμε στο δικαστήριο, να επικυρώσει τη δικαιοπραξία με τον τρόπο που έγινε και μετά να προχωρήσουμε σε αγοροπωλησία. Αυτό θέλουμε εμείς να λύσουμε. Δεν το κάνω για να κάνω στείρα αντιπολίτευση και να εντυπωσιάσω την Επιτροπή.

Επίσης, ένα άλλο πολύ θετικό, είναι ότι στα άρθρα 24 και 34 - επιτέλους - καταργείται η βεβαίωση προσκόμισης ΤΑΠ. Είναι κάτι το οποίο έχει ταλαιπωρήσει πάρα πολύ κόσμο. Καθυστερούσε στις αγοροπωλησίες και για μας θετικά καταργείται. Μάλιστα χαίρομαι και που προβλέπεται ποιος θα επωμίζεται πλέον στο ΤΑΠ, γιατί το είχαμε επισημάνει και καλώς έγινε και προστέθηκε.

Επίσης, σε θετική κατεύθυνση είναι και το άρθρο 25, όπου ουσιαστικά καταργείται η πολλαπλή προσκόμιση αποσπάσματος κτηματογραφικού διαγράμματος σε περίπτωση διακεκριμένων ιδιοκτησιών - κείμενο εντός κτιρίου – γεωτεμαχίου- πράγμα το οποίο απλοποιεί τις διαδικασίες.

Το πρόβλημα είναι ότι αυτό το νομοσχέδιο δεν λύνει το μείζον ζήτημα της έλλειψης προσωπικού. Πράγματι είπε ο κύριος Υπουργός ότι ζήτησε από το ΑΣΕΠ να προσληφθούν άτομα. Εγώ θα προτιμούσα να γινόταν αντίθετα. Δηλαδή, πρώτα να είχε προσληφθεί το προσωπικό, να υπήρχε μέριμνα γι’ αυτό, να είχαν καλυφθεί οργανικές θέσεις και μετά να ξεκινούσαμε.

Γιατί ξέρετε; Όση ψηφιοποίηση και να κάνεις, όση επιτάχυνση να κάνεις, όση απλοποίηση διαδικασιών και να κάνεις, εάν δεν υπάρχει επαρκής στελέχωση θα έχουμε μονίμως ένα πρόβλημα. Και πολύ φοβάμαι, ότι αντί να έχουμε ψηφιοποίηση θα έχουμε μια ψηφιακή αναμονή πάλι, μια ψηφιακή ουρά, δυστυχώς. Αυτό το λέω, γιατί είναι κάτι το οποίο το ζω στην πράξη. Όταν οι ίδιοι οι εργαζόμενοι μας είπαν ότι υπάρχει υποστελέχωση και λειτουργούν στα «κόκκινα» βασικά, αυτό ξέρετε δεν θα αλλάξει, ό,τι νομοσχέδιο και να φέρουμε. Δεν θέλω να θωρηθώ ισοπεδωτικός αυτό είναι ένα μείζον θέμα, ένα θέμα το οποίο είναι μια μαζική έλλειψη η οποία δεν αντιμετωπίζεται.

 Ένα άλλο που θα ήθελα να επισημάνω, είναι το άρθρο 11, στο οποίο προβλέπεται η δυνατότητα ανάθεσης καθηκόντων νομικού ελέγχου καταχώρησης εγγραπτέων πράξεων σε προϊστάμενο άλλου κτηματολογικού γραφείου - υποκαταστήματος, όταν ένα κτηματολογικό γραφείο έχει φόρτο εργασίας. Εγώ, θέλω να ρωτήσω, διερωτώμαι, με τι κριτήρια θα γίνεται; Βάση της γενικότητας, ναι, σύμφωνοι. Αλλά θα είναι σε κτηματολογικά γραφεία εντός ίδιας περιφέρειας; Εντός του ίδιου νομού; Δηλαδή, για παράδειγμα, στη Θεσσαλονίκη που υπάρχει πρόβλημα θα πηγαίνει η καταχώρηση της εγγραπτέας πράξης, ας πούμε, στη Νεάπολη; Στην Καλαμαριά ή θα πήγαινα στο Κιλκίς, για παράδειγμα;

Και, κυρίως, θα πρέπει να πω και κάτι ακόμα. Γνωρίζουμε ότι αυτό θα βοηθήσει ή μήπως θα υπάρξει ένας κίνδυνος να προσθέσουμε επιπλέον φόρτο εργασίας στα κτηματολογικά γραφεία που δεν έχουν φόρτο εργασίας. Δηλαδή, μην τυχόν επιβαρύνουμε άλλα κτηματολογικά γραφεία στα πλαίσια επιτάχυνσης της διαδικασίας. Και, μάλιστα, θέλω να τονίσω ότι εδώ φαίνεται και πραγματικά πως υπάρχει μια απεγνωσμένη προσπάθεια, ουσιαστικά, να αντιμετωπιστεί το θέμα της έλλειψης προσωπικού με μετατόπιση αρμοδιοτήτων και ευθυνών σε άλλα κτηματολογικά γραφεία. Και αυτό το θεωρώ λάθος για μένα προσωπικά.

 Και τέλος, θα ήθελα να πω για το άρθρο 27, ότι ναι μεν προβλέπεται μια παράταση προθεσμίας για την εκπόνηση μελέτης ταξινόμησης δεδομένων που αποθηκεύεται στο «κυβερνητικό νέφος» δημοσίου τομέα ή στο «κυβερνητικό νέφος» τομέα έρευνας και εκπαίδευσης ή στο κυβερνητικό νέφος τομέα υγείας, όμως θα ήθελα να πω, δεν ξέρω αν υπάρχουν οι επαρκείς εγγυήσεις κυβερνοασφάλειας. Διότι, ναι μεν θα πρέπει να αποθηκεύσουμε- να το πω έτσι- τα δεδομένα σε κάποια «κυβερνητικά νέφη», όμως θα πρέπει να ξέρουμε να είναι και λίγο ασφαλή από κυβερνοεπιθέσεις. Αυτό θα πρέπει να το δούμε και να το προσέξουμε βασικά.

Επί όλων των άλλων θεμάτων θα τοποθετηθούμε στην Ολομέλεια. Εγώ απλώς θα ήθελα να πω ότι ναι μεν το νομοσχέδιο έχει κάποια θετικά, κινείται σε κάποια θετική κατεύθυνση, όμως δεν εντοπίζει κάποια σοβαρά ζητήματα όπως είναι η έλλειψη προσωπικού και κυρίως τι θα συμβεί σε περιπτώσεις που υπάρχει φόρτος εργασίας σε κάποια κτηματολογικά γραφεία.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»):** Κύριοι συνάδελφοι, κύριε Υφυπουργέ, αναπτύξαμε τις θέσεις μας στις δύο προηγούμενες συνεδριάσεις, σήμερα, θέλουμε να υπενθυμίσουμε τα εξής βασικά.

Για τις πολλές και χρόνιες παθογένειες του κτηματολογίου ευθύνονται διαχρονικά, είναι αναμφισβήτητο αυτό, όσα κόμματα κυβέρνησαν από το 1995 που ξεκίνησε η εφαρμογή του κτηματολογίου μέχρι σήμερα. Τουτέστιν: Νέα Δημοκρατία, ΠΑΣΟΚ και ΣΥΡΙΖΑ το καθένα κατά το μέτρο ευθύνης του. Αυτά διαχειρίστηκαν το πρόγραμμα και τα μεγάλα κονδύλια που διατέθηκαν. Οι πολιτικές τους και η διασπάθιση των κονδυλίων γέννησαν την καθυστέρηση στην πρόοδο του έργου, τη γραφειοκρατία, την υποστελέχωση για την οποία ακόμα μιλάμε και σήμερα και την ανεπαρκή μηχανοργάνωση. Από την εποχή Λαλιώτη μέχρι σήμερα διατέθηκε για το Κτηματολόγιο άνω του 1 δις. Ευρώ. Τη μεγαλύτερη, φυσικά, ευθύνη φέρει η Κυβέρνηση της Νέας Δημοκρατίας, γιατί το μεγαλύτερο τέλμα έλαβε χώρα στις ημέρες της πενταετούς εξουσίας της. Το Κτηματολόγιο όμως είναι εθνική ανάγκη και πρέπει να ολοκληρωθεί τάχιστα.

 Με το παρόν νομοσχέδιο δεν δίνεται ριζική λύση στα τεχνικά προβλήματα που παρουσιάζει το κομμάτι του Κτηματολογίου που αφορά στη μετάβαση από το σύστημα των υποθηκοφυλακείων στο σύστημα κτηματολογικών γραφείων στο οποίο και αναφέρεται. Η γραφειοκρατία και η καθυστέρηση ταλανίζουν και αυτό το κομμάτι. Και πάλι κανένα ουσιαστικό πρόβλημα δεν θα λυθεί. Το νομοθέτημα είναι άτολμο, ελλειμματικό και αποσπασματικό. Δεν θεραπεύει τις παθογένειες, δίνει με πρόχειρο και χωρίς στόχευση τρόπο κάποιες λύσεις ψηφιοποίησης ώστε σε ένα σημείο θα φέρουν μια βελτίωση, αλλά όχι οριστική άρση του χρονίζοντας προβλήματος της καθυστέρησης στην πρόοδο του έργου της κτηματογράφησης, της περαίωσης των ενστάσεων, στο ξεκαθάρισμα των ιδιοκτησιών που είναι και το κύριο ζητούμενο. Και, φυσικά, καμία σημαντική βελτίωση δεν θα φέρει στους χρόνους μεταγραφής και καταχώρισης ή εξάλειψης των πράξεων στα κτηματολογικά γραφεία όπου οι χρόνοι αναμονής είναι ανυπόφοροι. Και πάλι οι υπηρεσίες θα εξακολουθήσουν να είναι υποστελεχωμένες, τα γραφεία εξοπλισμένα με παρωχημένη μηχανοργάνωση.

Τονίζουμε και πάλι στο σημείο αυτό, την ανάγκη να ενισχυθεί το προσωπικό του Κτηματολογίου και να προβλεφθούν αμοιβές ικανοποιητικές για το δύσκολο έργο που παράγουν, προϋποθέσεις χωρίς τις οποίες, η πρόοδος του έργου θα είναι πάλι πολύ μικρή.

Υπό αυτή την έννοια, δηλαδή της ελλειμματικότητας, της αποσπασματικότητας και της ανεπάρκειας, η «ΝΙΚΗ» δεν μπορεί να συναινέσει στην υπερψήφιση του παρόντος νομοσχεδίου. Δεν είναι ωφέλιμο για τον ελληνικό λαό, να μη δίνεται μία οριστική λύση στο πρόβλημα για το οποίο γίνεται η νομοθέτηση. Οφείλουμε όμως, για να είμαστε δίκαιοι, να κάνουμε μία εξαίρεση για τις ρυθμίσεις του άρθρου 5. Εδώ νομοθετείται κάτι ωφέλιμο για μια μεγάλη μερίδα των πολιτών και δεν μπορούμε να μην την επισημάνουμε, το εξηγήσαμε λεπτομερώς στη συζήτηση κατ’ άρθρων και γιαυτό δεν επανερχόμαστε.

Στο σημείο αυτό κρατάμε μια επιφύλαξη για το άρθρο περί ΤΑΠ, αναμένοντας τις διορθώσεις που υποσχέθηκε ο κ. Υπουργός και μάλλον κατευθυνόμαστε στην αντίληψη να ψηφίσουμε και αυτό το άρθρο, γιατί είναι δίκαιο και βοηθάει. Αυτές και μόνο τις διατάξεις, τις αναμφισβήτητα ωφέλιμες για τον ελληνικό λαό, η «ΝΙΚΗ» θα τις ψηφίσει, κατά τα λοιπά, θα καταψηφίσει το νομοσχέδιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να δώσω τώρα τον λόγο στον Ειδικό Αγορητή από την «ΕΛΛΗΝΙΚΗ ΛΥΣΗ», τον κ. Παύλο Σαράκη.

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κύριε Υπουργέ, αναλύσαμε κατ’ άρθρο στην προηγούμενη συνεδρίαση το νομοσχέδιο, θα ήθελα να κάνω κάποιες γενικές παρατηρήσεις επί του νομοσχεδίου και δεν θα λάβω πολύ το χρόνο, γιατί είχα κάνει, στην προηγούμενη συνεδρίαση, κατάχρηση του χρόνου που μου έχει δοθεί.

Οι παρατηρήσεις μας είναι επιγραμματικά: Η ανάθεση εντολής σε διαπιστευμένο μηχανικό κατά το άρθρο 14 του νομοσχεδίου, θα πρέπει να τελεί σε πλαίσιο διαφάνειας. Νομίζω, ότι θα πρέπει να κατοχυρώσουμε τη διαφάνεια στις διαδικασίες. Έπειτα, αυτά τα οποία έχουμε αποκομίσει από τις τοποθετήσεις των φορέων, είναι ότι η ψηφιακή υποδομή των Κτηματολογικών Γραφείων είναι ιδιαιτέρως κακή, είναι χαμηλή η ταχύτητα στο ίντερνετ, είναι διαρκείς και πολύωρες οι αποσυνδέσεις από το σύστημα.

Μια άλλη παρατήρηση που έχουμε να κάνουμε, είναι ότι το ήδη περιορισμένο εξειδικευμένο προσωπικό μειώνεται με παραιτήσεις και συνταξιοδοτήσεις, καθώς δεν παρέχονται τα κατάλληλα κίνητρα για την παραμονή στην εργασία στο Κτηματολόγιο.

Μια άλλη επισήμανση που έχουμε να κάνουμε, σχετικά με τα Κτηματολογικά Γραφεία, είναι ότι για την αντιμετώπιση της υποστελέχωσης, θα πρέπει οι υπάλληλοι του Κτηματολογίου να ενταχθούν σε ένα ειδικό μισθολόγιο.

 Για τα κίνητρα επίτευξης στόχων που προβλέπει το παρόν νομοσχέδιο, λαμβάνονται υπόψη μόνο τα ποσοτικά κριτήρια, ωστόσο δεν μετρούνται όλες οι εργασίες ποσοτικά από το ηλεκτρονικό σύστημα, πολύ περισσότερο φαίνεται από τη ρύθμιση, να μην ενδιαφέρει η ποιότητα των εγγραφών και νομίζω, ότι θα πρέπει να υπάρξει μία πρόβλεψη ώστε να επιβραβεύεται εκείνος ο υπάλληλος ο οποίος κάνει εγγραφές χωρίς λάθη, κάτι το οποίο θα ταλαιπωρεί τους πολίτες.

Η αναγνώριση προϋπηρεσίας στο σύνολο του Προσωπικού που εντάχθηκε στο κτηματολόγιο είναι κάτι θετικό. Αυτό είναι κρίσιμο για τη βαθμολογική αναγνώρισή τους, καθώς μισθολογικά έχει ήδη αναγνωριστεί, όπως έχουμε παρατηρήσει. Το Κτηματολόγιο δεν διαθέτει οργανισμό και κανονισμό, άρα ούτε και οργανόγραμμα, με αποτέλεσμα να μην μπορεί να εντοπιστεί η υποστελέχωση των Υπηρεσιών εύκολα, παρά μόνο από την καθημερινή πρακτική.

Εμείς θα ψηφίσουμε θετικά, όπως είπαμε και το αναλύσαμε και στην κατ’ άρθρον συζήτηση, σε ότι αφορά τη δυνατότητα επιβράβευσης του προσωπικού σύμφωνα με το άρθρο 21- θα υπερψηφίσουμε το άρθρο 21-, όπως θα υπερψηφίσουμε το άρθρο 24 και αφού θα γίνουν οι σχετικές τροποποιήσεις, όπως υποσχέθηκε ο κ. Υπουργός για το ΤΑΠ, γιατί οι πολίτες πράγματι ταλαιπωρούνταν και χρειαζόταν ολόκληρους μήνες για να διεκπεραιωθεί η αίτησή τους στους δήμους για να μπορέσουν να μεταβιβάσουν την περιουσία τους. Φυσικά θα υπερψηφίσουμε και τη διάταξη του άρθρου 25, που είναι μία εύλογη ρύθμιση προς την θετική κατεύθυνση, γιατί ακριβώς άρει το αδιέξοδο μεταβίβασης ακίνητης περιουσίας πολλών πολιτών, διότι γνωρίζουμε πάρα πολύ καλά πως ήταν προηγούμενα το σύστημα με τις οριζόντιες ιδιοκτησίες, τα λάθη τα οποία συνέβαιναν και ήταν μία καθημερινότητα, τα οποία σήμερα με το νέο νομοθετικό πλαίσιο, οδηγούσαν σε αδιέξοδο στη μεταβίβαση των περιουσιών των πολιτών.

Εμείς γενικά θεωρούμε, ότι θα ήταν σωστό να κατοχυρωθεί η διαρκής κτηματογράφηση, να μην υπάρχουν χρονικοί περιορισμοί, διότι ακριβώς ένα σύστημα το οποίο θεσμοθετήθηκε ουσιαστικά από το 1996 και μέχρι σήμερα δεν έχει ολοκληρωθεί και επειδή αναφέρεται στην ιδιοκτησία, το οποίο είναι βασικό και θεμελιώδες για την οικονομία μας και για την κοινωνία μας- στηρίζεται στην ιδιοκτησία και εμείς την υπερασπιζόμαστε την ιδιοκτησία- φρονώ ότι θα πρέπει η Πολιτεία να μεριμνά, να δίνει τη δυνατότητα στους πολίτες να κατοχυρώνουν την περιουσία τους, έτσι ώστε, ακριβώς, να διασφαλίζεται η κοινωνική ευημερία.

Κατά τα λοιπά, θα δηλώσουμε παρών στο νομοσχέδιο, με τη λογική ότι είναι αδιανόητο η πατρίδα μας να μην έχει ολοκληρώσει το Κτηματολόγιο, την κτηματογράφηση και να είναι η τελευταία χώρα στην Ευρωπαϊκή Ένωση που δεν το έχει κάνει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Αλλάζετε τη θέση σας, κύριε Σαράκη, σε σχέση με αυτό που ψηφίσατε επί της αρχής, όπου είχατε δηλώσει επιφύλαξη;

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Είπαμε «παρών» θα ψηφίσουμε στο νομοσχέδιο επί της αρχής και συγκεκριμένα άρθρα θα υπερψηφίσουμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα Καραμανλής, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Νικητιάδης Γεώργιος, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Σαράκης Παύλος, Χήτας Κωνσταντίνος, Δημητριάδης Πέτρος, Κόντης Ιωάννης, Αποστολάκης Γεώργιος και Καραγεωργοπούλου Ελένη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια** της Κ.Ο. **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σήμερα, συζητάμε, σε τέταρτη συνεδρίαση, την επιτάχυνση των διαδικασιών ολοκλήρωσης του Ελληνικού Κτηματολογίου, τη διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο», την απλοποίηση και επιτάχυνση των διαδικασιών μεταβίβασης ακινήτων και ρυθμίσεις αρμοδιότητας Υπουργείου Ψηφιακής Διακυβέρνησης».

Θα συνεχίσω την τοποθέτησή μου για την κατ’ άρθρον ανάλυση, ξεκινώντας από το άρθρο 3.

Λόγω της ύπαρξης κοινών τοπωνυμιών στα όρια των περιοχών αρμοδιότητας των υποθηκοφυλακείων, της ασάφειας, συχνά, στις διοικητικές αποφάσεις καθορισμού των ορίων και της μη χρήσης τοπογραφικών διαγραμμάτων σε πολλές κατηγορίες πράξεων, ιδίως κληρονομιές, μεταγράφοντας στο παρελθόν πράξεις συχνότατα επί δεκαετίες σε τοπικά αναρμόδια υποθηκοφυλακεία όμορα με το τοπικώς αρμόδιο, οι μεταγραφές αυτές είναι τυπικά άκυρες, αλλά από την άλλη, η ακυρότητα δεν προήλθε από αμέλεια του πολίτη, ενώ η επί μακρό χρόνο καλόπιστη πεποίθηση για την εγκυρότητά της και η αποδοχή των εννόμων αποτελεσμάτων της πράξης από τους συναλλασσόμενους δημιουργεί μια κατάσταση που χρήζει προστασίας.

Προτείνεται να συμπληρωθεί η διάταξη με το ακόλουθο εδάφιο: «Μεταγραφές ή άλλες καταχωρίσεις στα βιβλία του Υποθηκοφυλακείου που έγιναν μέχρι τις 30.11.2023 σε κατά τόπον αναρμόδια υποθηκοφυλακεία, όμορα προς τα κατά τόπον αρμόδια, λόγω συγχύσεως για τα όρια της κατά τόπον αρμοδιότητας εκάστου υποθηκοφυλακείου, μπορεί να μεταφερθούν στο κτηματολογικό φύλλο των ακινήτων, τα οποία αφορούν εντός της προθεσμίας των άρθρων 6 παράγραφος 2 και 7 του παρόντος νόμου και υπό τις λοιπές νόμιμες προϋποθέσεις αυτού.».

Στο άρθρο 4, στην παράγραφο 1α΄ του αναδιαμορφωμένου άρθρου 18, του νόμου 2664/98, να διευκρινιστεί με σχετική προσθήκη στο τελευταίο εδάφιο, ότι «απλά μη επικυρωμένα αντίγραφα, τα οποία ο αιτών συνυποβάλλει με την αίτηση διόρθωσης, γίνονται δεκτά και λαμβάνονται υπόψιν».

Η ανωτέρω διευκρίνιση ότι τα αντίγραφα δεν χρειάζεται να είναι επικυρωμένα ούτε από δικηγόρο, κρίνεται απαραίτητη, καθώς στην πράξη δεν υπάρχει ενιαία αντιμετώπιση από τα Κτηματολογικά Γραφεία, με αποτέλεσμα την ταλαιπωρία δικηγόρων και πολιτών. Ειδικά ως προς τα πρόδηλα αυτής της παραγράφου να προβλεφθεί ότι δεν εμποδίζουν την καταχώριση της επόμενης εγγραπτέας πράξης και δεν απαιτείται εγκριτική απόφαση του προϊσταμένου, διότι είναι τυπική διαδικασία.

Στην παράγραφο α΄ αντίθετα με την παράγραφο β,΄ δεν προβλέπεται ότι η αίτηση διόρθωσης καταχωρείται στο κτηματολογικό φύλλο. Γιατί όχι; Στην παράγραφο 1β΄ του αναδιαμορφωμένου άρθρου 18, του νόμου 2664/98, στο τρίτο εδάφιο να αφαιρεθεί η φράση «σε εξαιρετικές περιπτώσεις», διότι δεν προσδιορίζεται με πιο κριτήριο κρίνεται το εξαιρετικό.

Να προβλεφθεί ότι όταν στην προς καταχώριση γίνεται μνεία του πρόδηλου σφάλματος, π χ. που έχει εσφαλμένως καταχωρηθεί στο κτηματολογικό φύλλο ως τόμος 320 αντί του ορθού 220, η διόρθωση να γίνεται υποχρεωτικά και αυτεπάγγελτα από τον προϊστάμενο, η παράλειψη του οποίου θα ελέγχεται άμεσα από το κτηματολογικό φύλλο.

Η δεύτερη παράγραφος υπό 1βαα΄ να αναδιατυπωθεί ως εξής: «Εκτοπισμός δεν υφίσταται και δεν απαιτείται συναίνεση εάν ο τρίτος αναγράφεται ως δικαιούχος στις αρχικές εγγραφές λόγω σφάλματος που εμφιλοχώρησε κατά την επεξεργασία της δήλωσης και των δημοσίων εγγράφων που συνυπέβαλε ο τρίτος κατά τη διαδικασία της κτηματογράφησης, του νόμου 2308/95 ή λόγω ανακριβούς δήλωσης του και τούτο προκύπτει από το αρχείο κτηματογράφησης και τα δημόσια βιβλία του υποθηκοφυλακίου». Επιπλέον, είναι σκόπιμο να προβλεφθεί ότι τη διόρθωση της εγγραφής ακινήτου ως αγνώστου ιδιοκτήτη μπορεί να ζητήσει οποιοσδήποτε έχει έννομο συμφέρον, π χ. γνωρίζω ότι ο «Χ» είναι ιδιοκτήτης όμορου ακινήτου και έχω έννομο συμφέρον να καταχωρηθεί ως δικαιούχος για την κατάθεση αγωγής εις βάρος του.

Στην παράγραφο υπό 1βδδ΄ να προβλεφθεί ότι την αίτηση για διόρθωση προδήλου σφάλματος στις περιπτώσεις ολικής ή μερικής έλλειψης ή ανακρίβειας ως προς τα στοιχεία οριζόντιων ή κάθετων ιδιοκτησιών, έχει δικαίωμα να υποβάλει καθένας από τους συνιδιοκτήτες.».

Με αυτό το τρόπο, θα μπορούν να κλείνουν τα ελλείποντα χιλιοστά, να κατατεθεί αγωγή εναντίον του συνιδιοκτήτη, που πολλές φορές αποτελεί το βασικό λόγο παρακώλυσης πολλών μεταβιβάσεων ακινήτων.

Στην τελευταία παράγραφο υπό 1β, πριν το 1γ, να προβλεφθεί, όχι απλώς αιτιολογημένη άρνηση, αλλά να καθοριστεί, ότι σε περίπτωση απόρριψης της αίτησης προδήλου σφάλματος, η απορριπτική απόφαση θα πρέπει να διαλαμβάνει αιτιολογία επαρκή, σαφή και εμπεριστατωμένη, ώστε να μην αρκεί η αιτιολογία, διότι δεν πληροί τις προϋποθέσεις του νόμου. Στην παράγραφο 1δ, να διευκρινιστεί ότι συνιστά νομικά τη μεταβολή τίτλου.

 Στο άρθρο 5, ως προς τη νέα παράγραφο 2α΄ του άρθρου 102 του νόμου 4623/2019, θεωρούμε μη ορθό να εναπόκειται στη διακριτική ευχέρεια του ενάγοντος της αγωγής του άρθρου 7, του νόμου 2664, του 1998, το αν θα παραιτηθεί ή θα διορθώσει την εγγραφή του ανακριβώς εγγεγραμμένου κατά τις λοιπές διαδικασίες. Τούτο μπορεί να προκαλέσει αντιφάσεις στη νομολογία για το ποια διαδικασία διόρθωσης είναι κατά περίπτωση παραδεκτή.

 Είναι άκρως επιτακτική η παράταση της προθεσμίας διορθώσεων τουλάχιστον για ένα χρόνο ακόμα, τέλος του 2024, για όλες τις περιοχές που κηρύχθηκαν υπό κτηματογράφηση πριν από την έναρξη ισχύος του νόμου 3481/2006, η οποία λήγει στις 31 Μαΐου 2023. Τούτο διότι η κτηματολογική διόρθωση δια της δικαστικής οδού, όπου αυτή απαιτείται, είναι πολύπλοκη, σύνθετη και πολυδάπανη διαδικασία, της οποίας η πρόοδος εξαρτάται από πολλούς παράγοντες, που δεν άπτονται μόνο της ευθύνης εγρήγορσης του πολίτη.

Καταρχήν, το δημόσιο, δια των διαχρονικών άστοχων επιλογών του, φέρει μέγιστη ευθύνη για την απίθανη κατάσταση που δημιουργήθηκε και τον όγκο των κτηματολογικών ανακριβειών που καλούνται να αντιμετωπίσουν οι πολίτες μέσα από μία εξαιρετικά σύνθετη γραφειοκρατική διαδικασία, με πολλούς εμπλεκομένους, Συμβολαιογράφους, Μηχανικούς, Δικαστήρια, Υπηρεσίες και μεγάλο κόστος, όταν μάλιστα το νομικό πλαίσιο, τουλάχιστον στα πρώτα βήματα της εφαρμογής του Κτηματολογίου σε περιοχές που εφαρμόστηκε πιλοτικά, ήταν τέτοιο που οι δηλώσεις της ακίνητης περιουσίας στα Κτηματολογικά Γραφεία γίνονταν ακόμη και χωρίς τίτλους και χωρίς σχεδιαγράμματα και αρκούσαν απλά σκαριφήματα.

Η προχειρότητα στο αποκορύφωμά της. Μόλις στο παρόν στάδιο κτηματολογικών δηλώσεων, ζητείται από τον πολίτη να προσκομίσει τοπογραφικό με (…) ταυτόσημο Ε9 κατά το εμβαδόν και τίτλο ή ένορκες βεβαιώσεις σε περίπτωση χρησικτησίας.

Πώς, λοιπόν, να συνταχθεί σωστό κτηματολογικό υπόβαθρο με τέτοιο τρόπο που εκπονήθηκαν κάποτε οι κτηματολογικές δηλώσεις, ειδικά σε περιοχές με έντονο επαρχιακό και αγροτικό ανάγλυφο; Ποιος ήταν υπεύθυνος για την εκπόνηση ενός ορθού νομικού πλαισίου διασφάλισης της ακρίβειας των κτηματολογικών εγγραφών, ώστε να μην χρειάζεται στη συνέχεια να τρέχει ο πολίτης στα Δικαστήρια;

Ποιος ενημέρωσε πραγματικά τους πολίτες μέχρι σήμερα τι εστί Κτηματολόγιο, ακόμη και με διαφημίσεις στην τηλεόραση και τι κινδύνους συνεπάγεται για την ακίνητη περιουσία του καθενός η μη εγγραφή ή εσφαλμένη εγγραφή στην κτηματολογική στη βάση δεδομένων; Πόσοι γνωρίζουν τι σημαίνει άγνωστος ιδιοκτήτης και αν πρέπει να ελέγξουν το κτηματολογικό φύλλο και το διάγραμμα που αποδίδεται στο ακίνητό τους, ώστε να εντοπίσουν τυχόν εσφαλμένες εγγραφές; Πόσοι γνωρίζουν, ότι οι τίτλοι στο Υποθηκοφυλακείο δεν διασφαλίζουν, διότι το Κτηματολόγιο είναι ανεξάρτητη υπηρεσία που δεν αυτοενημερώνεται από τα Υποθηκοφυλακεία; Πως οι Έλληνες του εξωτερικού έχουν επίγνωση των υποχρεώσεων της κτηματολογικής νομοθεσίας; Ποτέ κανείς από τους αρμόδιους φορείς δεν ενημέρωσε τον πολίτη δεόντως, ώστε να μπορεί σήμερα να μιλά για ευθύνες του πολίτη και η άγνοια του κόσμου πάνω σε αυτά τα θέματα είναι χαρακτηριστική.

Το δε νομοσχέδιο, δεν απαντά σε αυτά τα προβλήματα, ούτε η ψηφιακή διακυβέρνηση θα τα επιλύσει. Το δημόσιο μάλιστα, αντί να συνδράμει ώστε να επιταχυνθεί η διαδικασία, έρχεται και αντιδικεί, τουλάχιστον στη Λέσβο που δραστηριοποιείται πολύς κόσμος ως νομικοί σε όλες τις υποθέσεις αγνώστου ιδιοκτήτη, ακόμα και σε αστικά ακίνητα και σπίτια μέσα στον αστικό ιστό ή σε γεωτεμάχια εσφαλμένα χαρακτηρισμένα ως δρόμο ή ρέμα, χωρίς να μπει στο κόπο να ελέγξει δια των τεχνικών υπηρεσιών του τη πραγματική κατάσταση, αναλωνόμενο με προσωπικό και χρόνο σε περιττές και ανούσιες αντιδικίες, ακόμη και σε περιοχές που δεν ισχύει το τεκμήριο κυριότητας του δημοσίου.

Στο άρθρο 21, πώς θα πιάνουν οι εργαζόμενοι τους στόχους τους, όταν τα περισσότερα Κτηματολογικά Γραφεία είναι υποστελεχωμένα; Θα έπρεπε να ορίζεται ένας στόχος ανάλογος με όγκο δουλειάς και εργαζομένου και σε κάθε περίπτωση, το μπόνους θα έπρεπε να είναι τουλάχιστον 15%, όχι έως 15%.

Τι συμβαίνει στην πραγματικότητα σε σχέση με την επικαλούμενη επιτάχυνση και την κατάργηση των Υποθηκοφυλακείων και τη μετάπτωσή τους σε καθεστώς φορέα; Στα άρθρα 3 και 9 οι σχετικές διατάξεις του εν λόγω νομοσχεδίου. Με έγγραφο που εστάλη στο πρώτο δεκαπενθήμερο του Νοέμβρη για κατάργηση των Υποθηκοφυλακείων, πολλών Υποθηκοφυλακείων, εστάλησαν και υποδείγματα για πρωτόκολλο παράδοσης, παραλαβής και καταγραφής εξοπλισμού και αρχείων. Μάλιστα τους ζητήθηκε να καταγράψουν ακόμα και μέχρι πόσα πιγκάλ θα σας παραδώσουν. Στο ερώτημα που τέθηκε ποιο μήνα θα γίνει η παράδοση, η απάντηση που δόθηκε είναι ότι δεν έχουμε έτοιμες τις συμβάσεις για μεταφορική εταιρεία. Μιλήστε μας ξανά στις αρχές Δεκέμβρη, να σας απαντήσουμε αν θα έχουμε συμβάσεις. Αρχές Δεκέμβρη ανακαλούν οι ανενεργοί πλέον Υποθηκοφύλακες και λαμβάνουν την ίδια απάντηση.

Δεν έχουν γίνει ακόμη οι συμβάσεις μεταφοράς. Ποιος ευθύνεται, κ. Κυρανάκη, για τις συμβάσεις μεταφοράς των αρχείων και του υλικού του εξοπλισμού των Υποθηκοφυλακείων, που ακόμη δεν διενεργούνται γιατί δεν έχετε υπογράψει ακόμη τις συμβάσεις; Αυτού του είδους την επιτάχυνση έχει διασφαλίσει για τους Έλληνες πολίτες ο κ. Σακαρέτσιος ή ο μετακλητός συγγενής του στο Υπουργείο σας πρόσφατα, γιατί έχετε πολλές αυθεντίες από την ίδια οικογένεια Σακαρέτσιου στο Υπουργείο Ψηφιακής Διακυβέρνησης και στο προεδρείο του Ελληνικού Κτηματολογίου;

 Να μην αναφερθεί κανείς στην ψηφιοποίηση των αρχείων των Υποθηκοφυλακείων και στο στάδιο που βρίσκεται η διαδικασία όταν δήθεν στο όνομα της ταχύτητας ή μήπως της εξοικονόμησης περισσότερων χρημάτων για τον ανάδοχο, επιχειρείτε να παραβιάσετε το ίδιο το περιεχόμενο της διακήρυξης με τη διάσπαση και καταστροφή των δεμένων βιβλίων ενώ αυτό που προβλέπεται ως απαρέγκλιτος όρος για την ασφάλεια του κράτους δικαίου είναι η διατήρηση της ακεραιότητας στον τόμο των συμβολαίων.

Σε σχέση με το νομικό έλεγχο εγγραπτέων πράξεων από δικηγόρους στο άρθρο 8, εκπαιδεύτηκαν χίλιοι δικηγόροι εισηγητές για να κάνουν νομικές εισηγήσεις με τηλεργασία, αμοιβή με το κομμάτι, ανά πράξη, για να κάνει νομική εισήγηση στο συμβόλαιο ο νεοδιόριστος δικηγόρος εισηγητής, να εισηγείται αν γίνεται δεκτό ή πρέπει να απορριφθεί. Ο πρωτοδιόριστος να ελέγχει συμβόλαιο για την κατάρτιση του οποίου τις περισσότερες φορές ο συντάξας σε αυτό αφιέρωσε πολύ χρόνο, όχι βέβαια για να συλλέξει τα αναγκαία δικαιολογητικά απλά αλλά για να καταρτίσει ένα άρτιο, εύληπτο και περιεκτικό ουσιωδών όρων και συμφωνιών νομικό κείμενο, επιστρατεύοντας τις εμπεδεδομένες, επικαιροποιημένες, επιστημονικές γνώσεις του ο πρωτοδιόριστος επαναλαμβάνω δικηγόρος εισηγητής να υποκαθιστά τον κτηματοφύλακα. Κατασπατάληση χρημάτων για εισηγήσεις και η πράξη να καταχωρείται από τον κακό πληρωμένο υπάλληλο των κτηματολογικών γραφείων.

Παράλληλα, ευκαιρία για στήσιμο παραμάγαζων των δικηγόρων αυτών προς εξυπηρέτηση άμισθων πελατών των γραφείων τους, με την ανοχή ή μάλλον υπό την αιγίδα του Ελληνικού Κτηματολογίου.

Παρακαλώ την ανοχή σας κύριε Πρόεδρε, γιατί στην πρώτη συνεδρίαση ήμουν απούσα και θα χρειασθώ τρία λεπτά ακόμη.

Στο άρθρο 10, κάποιες διατάξεις για την ασαφή διατύπωση και την ανεπαρκή αιτιολογία τους, όπως αυτή του άρθρου 10, οδηγούν σε καταστρατήγηση της τοπικής αρμοδιότητας. Παρέχουν τη δυνατότητα στον γενικό διευθυντή να αφαιρέσει από το αρμόδιο γραφείο, π.χ. μια μεμονωμένη πράξη και να αναθέσει αυτή σε άλλο προς εξυπηρέτηση ακόμη και ιδιοτελούς σκοπού.

Σύμφωνα με το άρθρο 15, παράγραφος 3 και 4, του νόμου 4512/2018, ο μόνος αρμόδιος τόσο για την τοπική αρμοδιότητα όσο και για την καθ’ ύλην είναι ο προϊστάμενος του Κτηματολογικού Γραφείου. Οποιαδήποτε άλλη παρέμβαση είναι εκ του νόμου άκυρη. Η Διεύθυνση Νομικού Έργου λειτουργούντος Κτηματολογίου του φορέα θα μπορούσε να προσφέρει υποστηρικτικές υπηρεσίες νομικού ελέγχου στο ΚΓ΄ μόνο κατ’ ανάθεση από τον προϊστάμενο του γραφείου με εφαρμογή του άρθρου 8, του παρόντος νομοσχεδίου μέσω της δημιουργηθήσας πλατφόρμας.

Ποιος ο λόγος να παρακάμπτει ο γενικός διευθυντής τις τοπικές αρμοδιότητες των προϊσταμένων Κτηματολογικών Γραφείων και υποκαταστημάτων και να μην αναθέτει στον κατά τόπο αρμόδιο προϊστάμενο την εντολή διεκπεραίωσης μιας κατεπείγουσας πράξης; Ποιος ο λόγος να παρεκκλίνει και να αναθέσει πράξη εργολάβου νομικό που είναι εν ενεργεία δικηγόρος, με δικηγορικό γραφείο, που δεν ελέγχεται από τον γενικό διευθυντή και δεν είναι υφιστάμενός του και ο οποίος κυρίως δεν έχει την ευθύνη; Άλλωστε, η αρμοδιότητα του γενικού διευθυντή είναι να διασφαλίζει τη νόμιμη και εύρυθμη λειτουργία των Κτηματολογικών Γραφείων και υποκαταστημάτων του φορέα.

 Η διάταξη αυτή παραβαίνει το πνεύμα του νόμου 4512/2018, τη διάταξη του άρθρου 15, που είναι το άρθρο το οποίο διαιρεί τη χώρα σε 17 Κτηματολογικά Γραφεία και ορίζει την καθ’ ύλην και κατά τόπον αρμοδιότητα ενός εκάστου. Η διάταξη αυτή δημιουργεί παρακράτος.

Στο άρθρο 20, στο υπό διαβούλευση νομοσχέδιο του Υπουργείου Ψηφιακής Διακυβέρνησης αναφορικά, λοιπόν, με το Ελληνικό Κτηματολόγιο γίνεται μία ακόμη από τις πολλαπλές μέχρι σήμερα νομοθετικές παρεμβάσεις, δυστυχώς ως συνήθως αποσπασματικές και αναποτελεσματικές. Δεν αντιμετωπίζονται τα σοβαρά προβλήματα του Κτηματολογίου που ταλαιπωρούν τους πολίτες, καθώς, επίσης τους εμπλεκόμενους με τα ακίνητα νομικούς φορείς, δικηγόρους και συμβολαιογράφους, όπως κυρίως τις υπηρεσίες των κτηματολογικών γραφείων και των υποκαταστημάτων.

Βασικό στοιχείο που θα μπορούσε να βοηθήσει σε κάποιο τρόπο τη λειτουργία των Κτηματολογικών Γραφείων και των υποκαταστημάτων αποτελεί η αναβάθμιση και η αναγνώριση του εξαιρετικά σημαντικού έργου που καλούνται να επιτελέσουν οι προϊστάμενοι.

Η χορήγηση πλασματικών μισθολογικών κλιμακίων στους νεοδιόριστους προϊσταμένους των υπηρεσιών αυτών, που τοποθετούνται στο 15ο μισθολογικό κλιμάκιο, δηλαδή χωρίς καμία απολύτως προϋπηρεσία ως κινήτρου για να αναλάβουν τα καθήκοντά τους, είναι λύση που δημιουργεί άνισο καθεστώς με τους ήδη υπηρετούντες προϊσταμένους και θα προκαλέσει στο άμεσο διάστημα σωρεία παρόμοιων αιτημάτων από άλλους κλάδους εργαζομένων, για παράδειγμα, στο χώρο της υγείας. Ασφαλώς και πρέπει να διασφαλισθούν στοιχειωδώς αξιοπρεπείς όροι μισθοδοσίας όμως σε όλους ανεξαιρέτως τους προϊσταμένους καθώς και στους αναπληρωτές τους, με το αυτονόητο δεδομένο ότι όλοι οι υπηρετούντες στις θέσεις αυτές έχουν κριθεί αξιοκρατικά και κατέχουν εκ του νόμου την οργανική τους θέση.

Ως εκ τούτου προτείνουμε την απόσυρση του άρθρου 20/18α΄ στην πραγματικότητα και στη θέση του να τεθεί νέα διάταξη με την οποία θα ορίζεται ειδικό επίδομα κτηματολογίου για τους προϊσταμένους ΚΓ΄ και υποκαταστημάτων και τους αναπληρωτές τους.

Άρθρο 26. Το άρθρο αυτό τίθεται και εισάγει την υποχρεωτική ηλεκτρονική καταχώριση μόνο των συμβολαιογραφικών πράξεων στο Κτηματολόγιο με έναν εντελώς γενικό και ασαφή τρόπο που θα δημιουργήσει πολύ περισσότερα προβλήματα, ιδίως σε θέματα ασφάλειας των συναλλαγών, από αυτά που υποτίθεται ότι προσπαθεί να λύσει. Πρέπει να λυθούν αρκετά ζητήματα, όπως αυτό του ελέγχου και της ακυρότητας των πράξεων και φυσικά η δυνατότητα αυτή ηλεκτρονικής καταχώρησης να είναι προαιρετική.

Όσον αφορά στις επικοινωνιακές πανηγυρικές καταργήσεις π.χ. της επισύναψης αποσπάσματος κτηματολογικού διαγράμματος σε γραπτές πράξεις εισάγετε την παγκόσμια πρωτοτυπία να κάνει αίτηση ο συμβαλλόμενος ή ο συμβολαιογράφος, να πληρώνει το τέλος, ενώ η δημόσια υπηρεσία θα το εκδίδει και θα το καταθέτει η ίδια στον εαυτό της. Φοβερό.

Με το παρόν νομοσχέδιο δεν λύνονται χρόνια, ζέοντα προβλήματα. Δεν υφίσταται διάταξη που να περιορίζει τον έλεγχο νομιμότητας στις επί ποινή απολύτου ακυρότητας περιπτώσεις. Αυτό καθίσταται αναγκαίο διότι τα κτηματολογικά γραφεία εξακολουθούν να υπεισέρχονται σε ζητήματα που άπτονται της αρμοδιότητας των συμβολαιογράφων, ενώ προβαίνουν σε ελέγχους επί εγγράφων ζητημάτων που ουδόλως σχέση έχουν με τις εκ του νόμου προϋποθέσεις της καταχώρισης.

 Θα πρέπει συνεπώς να καταργηθεί η ευχέρεια της σιωπηρής άρνησης των προϊσταμένων των Κτηματολογικών Γραφείων και να εισαχθεί η τεκμαιρώμενη αποδοχή της αίτησης μετά την παρέλευση της σχετικής προθεσμίας, έστω αν αυξηθεί στις 30 εργάσιμες ημέρες από την αίτηση. Διαφορετικά τα Κτηματολογικά Γραφεία θα εξακολουθούν να χρησιμοποιούν συστηματικά την ευχέρεια της σιωπηρής άρνησης με ό,τι αυτό συνεπάγεται στην καθυστέρηση των διαδικασιών.

 Δεν αντιμετωπίζονται τα προβλήματα που υπάρχουν για τις διορθώσεις όχι μόνο στην Αττική και στη Θεσσαλονίκη, αλλά σε ολόκληρη την ευρύτερη περιφέρεια της Ελλάδας.

Όσον αφορά στις περιπτώσεις της πώλησης οριζόντιας ιδιοκτησίας με μερική σύσταση, δεν έγινε εξ αρχής σύσταση σε όλη την οικοδομή και στις επιμέρους οριζόντιες ιδιοκτησίες. Αυτή τη στιγμή υπάρχουν χιλιάδες προσύμφωνα, τα οποία δεν μπορούν να εκτελεστούν για πολλούς λόγους. Σε καθεστώς Υποθηκοφυλακείου οριστικοποιούνταν αρκεί να γινόταν αναφορά στο οριστικό συμβόλαιο, ότι ένα τουλάχιστον πωλητήριο διαμερίσματος της οικοδομής είχε μεταγραφεί και ως σύσταση. Η μόνη διέξοδος είναι ίσως η χρησικτησία επί τον οριζόντιων ιδιοκτησιών, την οποία όμως αρνείται πεισματικά να δεχτεί ο Άρειος Πάγος, ο οποίος σε απόφασή του δεν δέχτηκε την χρησικτησία από τις τελευταίες πωλούμενες οριζόντιες ιδιοκτησίες της οικοδομής. Θα χαθούν αυτά τα διαμερίσματα που αγοράστηκαν με τον εργασιακό μόχθο Ελλήνων μεταναστών στη Γερμανία πολλές φορές;

 Όσον αφορά στα εξ αδιαιρέτου της Μεσογαίας Ανατολικής Αττικής και της Χαλκιδικής έχουμε ένα κληροτεμάχιο 20.000 τ.μ. το οποίο πωλήθηκε σε 100 αγοραστές με εξ αδιαιρέτου μερίδια, ο καθένας εκ των οποίων έκτισε και από ένα αυθαίρετο εξοχικό. Είναι ανέφικτο να κάνουν σύσταση και διανομή τόσοι ιδιοκτήτες. Στις περιοχές αυτές δεν μπορεί να συνταχθεί καν πράξη δήλωσης αποδοχής κληρονομιάς. Είναι εκτός συναλλαγής. Θα μπορούσε αν υπήρχε σοβαρή μελέτη του θέματος να προταθεί η λύση της εκ του νόμου σύστασης διαιρετής ιδιοκτησίας.

Όσον αφορά στα ποσοστά συνιδιοκτησίας επί οικοπέδου υπάρχουν χιλιάδες οικοδομές όπου υπάρχει η παρατήρηση όχι μόνο ό,τι είναι άνω των 1.000 αλλά και κάτω των 1.000 χιλιοστών. Πώς το επιλύει αυτό το πρόβλημα το εν λόγω νομοσχέδιο;

 Το Κτηματολόγιο που για να ανταπεξέλθει στην ολοκλήρωση του οράματος της κτηματογράφησης της χώρας χρησιμοποίησε κατά καιρούς διαφορετικές αποτυχημένες νομικές μορφές, Α.Ε., νομικό πρόσωπο ιδιωτικού δικαίου, εσχάτως νομικό πρόσωπο δημοσίου δικαίου, δεν κατάφερε να ανταποκριθεί στις ίδιες του τις προσδοκίες. Με τη δημιουργία του φορέα χωρίς να έχει αποκτηθεί σε ολόκληρη τη χώρα η κτηματοκεντρική βάση, με υποστελέχωση των κτηματολογικών γραφείων, ανίκανο να διαχειριστεί την καταχώρηση των εγγραπτέων πράξεων αποφάσισε ότι αυτό που φταίει είναι το συμβόλαιο και όχι η δική του κάκιστη οργάνωση.

Θα περιοριστώ σε αυτά, είχα περισσότερα να πω, τα υπόλοιπα στην Ολομέλεια. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχουν ολοκληρωθεί οι τοποθετήσεις των Εισηγητών και των Ειδικών Αγορητών. Δεν υπάρχει συνάδελφος βουλευτής που να έχει ζητήσει τον λόγο.

Κύριε Υπουργέ, έχετε τον λόγο.

**ΚΩΣΝΤΑΝΤΙΝΟΣ ΚΥΡΑΝΑΚΗΣ (Υπουργός Ψηφιακής Διακυβέρνησης):**  Στα σχόλια του κ. Μπαρτζώκα, θα ήθελα να αναφέρω ότι συνεχίζουμε και ασκούμε πίεση στα συναρμόδια Υπουργεία για να μπορέσει να υπάρξει η μισθολογική εξίσωση των προϊσταμένων. Ελπίζουμε να έχουμε καλά νέα μέχρι την Τρίτη στην Ολομέλεια και ευχαριστούμε για τις τεκμηριωμένες προτάσεις σας.

Στα σχόλια που έκανε ο κ. Καραμέρος, για τις διαλειτουργικότητες. Έτσι όπως τα λέτε είναι ακριβώς. Έχετε απόλυτο δίκιο ότι οι δημόσιοι φορείς, οι οποίοι παρέχουν ψηφιακές υπηρεσίες πρέπει να διαλειτουργούν μεταξύ τους και αυτό ακριβώς κάνει ο φάκελος μεταβίβασης ακινήτου.

Θα δείτε, λοιπόν, και ελπίζω να χρησιμοποιήσετε την εφαρμογή με τον συμβολαιογράφο σας στην επόμενη μεταβίβαση ακινήτου που θα κάνετε και εσείς προσωπικά ή οι φίλοι σας, συγγενείς σας, συνεργάτες σας, ότι μέσα από αυτή την εφαρμογή ουσιαστικά αντί να πηγαίνει με φυσικό ή ψηφιακό τρόπο κάπου αλλού ο πωλητής ή ο συμβολαιογράφος, μέσω διασύνδεσης, διαλειτουργικότητας με την ΑΑΔΕ, με τον ΕΦΚΑ, με το ΤΕΕ, το Κτηματολόγιο, οι διαλειτουργικότητες οδηγούν σε μια πλήρη συμπλήρωση των δικαιολογητικών ή των μεταδεδομένων που χρειάζεται ο συμβολαιογράφος για να προβεί σε ένα έγκυρο συμβόλαιο, ώστε να προχωρήσει στη μεταβίβαση και μετά στην καταχώρηση στο Κτηματολόγιο.

 Άρα, λοιπόν, εντάσσουμε και την καταχώρηση μιας πράξης στο Κτηματολόγιο μέσα από αυτή την εφαρμογή. Αυτό γίνεται με διαλειτουργικότητες, δηλαδή, τα λεγόμενα «Web Services», τα οποία τόσο η Διεύθυνση Πληροφορικής του Κτηματολογίου όσο και οι συνεργαζόμενες υπηρεσίες από άλλους Δημόσιους Οργανισμούς τα προχωράμε με πολύ γρήγορους ρυθμούς για να είμαστε έτοιμοι τον Ιανουάριο.

 Υπενθυμίζω ότι σε όλες τις δημόσιες τοποθετήσεις μου τη μία εργάσιμη μέρα για την οποία δεσμευτήκαμε στην ψηφιακή μεταβίβαση την αναφέρουμε προφανώς για νέες μεταβιβάσεις. Θα ήταν, τουλάχιστον, παράλογο και σας παρακαλώ να είστε αυστηρός, αλλά δίκαιος μαζί σας, να λέμε ότι όλες οι δεκάδες χιλιάδες εκκρεμότητες με αυτό το νομοσχέδιο θα λυθούν σε μια μέρα. Ουδέποτε το έχει πει κανείς αυτό.

Κάντε μας, λοιπόν, κριτική πάνω σε αυτή τη δέσμευση, αν δεν είμαστε συνεπείς.

Μου κάνει εντύπωση που παρότι όλοι συμφωνείτε, πλην της κυρίας Καραγεωργοπούλου, στη μείωση του χαρτιού και όλου αυτού του παράλογου όγκου χαρτιών που προσκομίζει ο πολίτης και διαχειρίζεται τελικά και το Κτηματολόγιο και αφιερώνονται εκατοντάδες ανθρωποώρες των υπαλλήλων του Κτηματολογίου στη διαχείριση, τη συντήρηση και την οργάνωση αυτών των όγκων χαρτιού, που κανείς από εσάς δεν είπε ότι θα ψηφίσει το άρθρο 26.

Το άρθρο 26, τι λέει ουσιαστικά;

Λέει, ότι τα συμβόλαια θα υποβάλλονται σε ψηφιακή μορφή, ένα αναγνώσιμο Pdf το οποίο αυτή η εφαρμογή την οποία χτίζουμε θα είναι σε θέση να διαχειρίζεται το αρχείο πολύ πιο γρήγορα, ο υπάλληλος να εντοπίζει αμέσως τα περιεχόμενα του συμβολαίου και να βλέπει αν όντως υπάρχουν διαφορές, λάθη, πολλαπλές εγγραφές, προβλήματα που όλοι αναφέρατε λίγο - πολύ. Σήμερα αυτά τα βλέπει με το μάτι, κάθεται και διαβάζει ένα χαρτί ή ένα σαρωμένο έγγραφο με χειρόγραφες παραπομπές τις οποίες απαγορεύουμε με αυτό το νομοσχέδιο και βασιζόμαστε στο αν εκείνη τη στιγμή θα μπορέσει, όσο είναι ανθρωπίνως δυνατόν, με την κούραση που έχει ένας υπάλληλος ο οποίος δουλεύει πολλές ώρες, να εντοπίσει ένα πιθανό λάθος.

 Αυτά, λοιπόν, μας βοηθάει η τεχνολογία να τα κάνουμε. Δεν υπάρχει κανένας λόγος να μην την αξιοποιήσουμε ούτε υπάρχει λόγος οι Έλληνες φορολογούμενοι να συνεχίζουν να πληρώνουν πολύ μεγαλύτερα κτίρια, πολύ μεγαλύτερα ενοίκια σε κτίρια τα οποία φιλοξενούν τόσο μεγάλους όγκους χαρτιού που τελικά δεν χρειαζόμαστε.

 Ο πολίτης πρέπει να έχει πρόσβαση στο συμβόλαιό του με ψηφιακό τρόπο. Δεν θα πηγαίνει να ζητά αντίγραφα σε χαρτί. Οποιαδήποτε στιγμή θέλει να δει τον τίτλο κτήσης του, δηλαδή, το συμβόλαιό του, θα μπορεί να το βλέπει ψηφιακά. Αυτό είναι μία πρόοδος και κατά τη γνώμη μου έχουμε καθυστερήσει και πάρα πολύ.

 Άρα, χωρίς να θέλω να αλλάξω τη στάση σας στην ψήφιση του νομοσχεδίου, θεωρώ ότι αυτό είναι ένα αυτονόητο βήμα στο οποίο, τουλάχιστον, κάθε λογικός εκπρόσωπος εδώ στο Κοινοβούλιο, κατά τη γνώμη μου, πρέπει να συμφωνήσει.

 Είπατε ότι είστε αντίθετος στη ρύθμιση για τα χιλιοστά, αν κατάλαβα καλά, κύριε Καραμέρο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας**): Έχω επιφυλάξεις.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Έχετε επιφυλάξεις.

 Εγώ, κατ΄ αρχάς, να πω ότι το σχόλιο της κυρίας Καραγεωργοπούλου είναι σωστό για την περίπτωση που τα χιλιοστά είναι λιγότερα. Δηλαδή, ας πούμε, σε μια περίπτωση που το συμβόλαιο γράφει ένα κλάσμα λέει π.χ. 1/3 και έχουμε τρείς ιδιοκτησίες, αυτό μπορεί να οδηγήσει σε 999 επί των χιλίων.

Άρα, λοιπόν, θα εξετάσουμε με θετική προσέγγιση αυτή την πρόταση, ώστε να διορθωθεί, αλλά δεν μπορεί να μην έχετε ακούσει για την ομηρία και την ταλαιπωρία που αντιμετωπίζουν χιλιάδες συμπολίτες μας οι οποίοι ακριβώς λόγω αυτού του παραλογισμού και του ουσιαστικού και τεχνικού προβλήματος που προκύπτει με τα χιλιοστά, σήμερα δεν μπορούν να ολοκληρώσουν μια μεταβίβαση.

Επομένως, νομίζω ότι καλό είναι στα αυτονόητα να συμφωνούμε.

Είπε ο εκπρόσωπος των «Σπαρτιατών» για τις χρησικτησίες. Είναι σωστός ο προβληματισμός σας, δεν αφορά αυτό το νομοσχέδιο, αφορά συνολικά την κτηματογράφηση στη χώρα την οποία ειρήσθω εν παρόδω, επειδή πολλοί το αναφέρατε, την κτηματογράφηση στη χώρα την κάνουν οι ιδιώτες ανάδοχοι. Από συστάσεως του Κτηματολογίου από το 1998 μέχρι και σήμερα την κτηματογράφηση την κάνουν ιδιώτες ανάδοχοι.

Τι ερχόμαστε και κάνουμε, εμείς, λοιπόν. Και θέλω να το αναφέρω αυτό από το βήμα που μου δίνεται. Πάμε και με τους δημοσίους υπαλλήλους της Διεύθυνσης Πληροφορικής, αλλά και της Διεύθυνσης Έργων του Κτηματολογίου και θέλω να αναφέρω το χαρακτηριστικό παράδειγμα της κυρίας Βαρελά, μιας εξαιρετικής δημόσιας υπαλλήλου, η οποία με εφαρμογή που αναπτύσσει η ίδια, θα μπορέσουμε από αρχές του χρόνου να βοηθήσουμε τις δηλώσεις στη διάρκεια κτηματογράφησης, τη συλλογή δηλώσεων, τη διόρθωση λαθών, το να μπορείς να τα βρεις με τον γείτονά σου εξωδικαστικά. Αυτά προβλέπονται σε αυτό το νομοσχέδιο, με μία ψηφιακή εφαρμογή ενός διαδραστικού χάρτη, όπου θα εντοπίζεις το ακίνητό σου ή αυτό που θεωρείς ότι είναι δικό σου και το σύστημα θα σου υποδεικνύει ποια είναι τα βήματα, για να μπορέσεις να προχωρήσεις και τις προθεσμίες οι οποίες προβλέπονται.

Αυτή είναι μία υπόθεση την οποία βλέπουμε εμείς εσωτερικά στο Κτηματολόγιο, ξανά το λέω, με άξιους δημοσίους υπαλλήλους, οι οποίοι, τελικά, θα βοηθήσουν τη δουλειά των ιδιωτών αναδόχων, οι οποίοι πήραν έργα επί προηγούμενων κυβερνήσεων. Αυτή είναι η αλήθεια.

 Άρα, λοιπόν, την κτηματογράφηση δεν την κάνουν οι δημόσιοι υπάλληλοι. Οι δημόσιοι υπάλληλοι τώρα, με την συνεργασία την οποία έχουμε αναπτύξει, βοηθούν και θεωρώ ότι θα βοηθήσουν ακόμα πιο πολύ, με αυτή την εφαρμογή του διαδραστικού χάρτη. Άρα, όταν θα έχουμε αυτό το χάρτη, αγαπητέ εκπρόσωπε, οι χρησικτησίες, το πρόβλημα σωστά το αναφέρετε, η λύση ποια είναι. Δηλαδή, κάποιος την Κρήτη, ο οποίος έχει από τον προπάππου του κάποιες ελιές και ήξερε από κάποια αναφορά, μεταξύ των οικογενειών, κλασικό παράδειγμα στην Κρήτη, ότι το δικό μου οικόπεδο είναι μέχρι την τάδε ελιά. Πώς θα το αποδείξετε; Θα μας φέρετε προτάσεις. Συμφωνούμε στο πρόβλημα, αλλά στη χρησικτησία, αν δεν υπάρχει ούτε Ε9, ούτε λογαριασμοί ΔΕΚΟ, ούτε οτιδήποτε άλλο, το οποίο να μπορεί να αποδεικνύει χρήση αυτού του ακινήτου για 20 χρόνια, όπως προβλέπει ο αστικός κώδικας, τα πράγματα είναι πάρα πολύ δύσκολα. Με χαρά να ακούσουμε τις προτάσεις - είναι από τα πιο δυσεπίλυτα προβλήματα κατά τη γνώμη μου- και με συνεργασία όλων των κομμάτων, αλλά και όλων των φορέων και των επαγγελματικών ομάδων, ελπίζω σε επόμενο νομοσχέδιο να βρούμε λύση.

 Ο κ. Σαράκης ανέφερε το θέμα της διαπίστευσης των μηχανικών και ζήτησε διαφάνεια. Αυτά προβλέπονται με σαφήνεια στον νόμο και στις προγραμματικές συμβάσεις που έχουμε με το Τεχνικό Επιμελητήριο Ελλάδος. Οι μηχανικοί, όποιοι επιθυμούν να διαπιστευτούν, οι διαδικασίες είναι διαφανείς, όποιος θέλει μπορεί να το κάνει. Δεν υπάρχει περιορισμός σε αυτό. Εμείς, επιθυμούμε να έρθουν περισσότεροι. Όσο περισσότεροι μηχανικοί έρθουν, τοπογράφοι, τόσο το καλύτερο για την η ολοκλήρωση του Κτηματολογίου. Άρα, δεν υπάρχει κανένα ζήτημα αποκλεισμού. Απορώ για ποιο λόγο θέτετε ζήτημα διαφάνειας.

 Συμφωνώ με το σχόλιό σας για την ποιότητα των εγγραφών. Την ποιότητα διασφαλίζουν οι προϊστάμενοι. Άρα, λοιπόν, για πρώτη φορά με την πλατφόρμα που εισάγεται, το «eisigites.kthmatologio.gr», στο οποίο έχει εργαστεί σκληρά ο άνθρωπος τον οποίο κατηγορείται προσωπικά, κυρία Καραγεωργόπουλου, ο οποίος θα σας πληροφορήσω ότι εργάζεται πιο πολλές ώρες από εσάς, πολύ περισσότερες.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας –Ζωή Κωνσταντοπούλου»):** Γνωρίζετε πόσες ώρες εργάζομαι εγώ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Βεβαίως. Εργάζεται μέρα νύχτα και τον αδικείτε πάρα πολύ, με τις συνεχείς εμμονικές αναφορές σας. Ο κύριος Σακαρέτσιος είναι ένα πρώην στέλεχος αναπτυξιακής τράπεζας, πληροφορικός.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας –Ζωή Κωνσταντοπούλου»):** Και Διευθυντής του γραφείου σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Βεβαίως, εγώ λογοδοτώ. Κυρία Καραγεωργοπούλου, ποιος λογοδοτεί στην ελληνική κοινωνία, για την επιτυχία ή την αποτυχία του Κτηματολογίου; Ποιος λογοδοτεί; Το Υπουργείο μας δεν λογοδοτεί; Άρα, ποιόν έπρεπε να βάλουμε, διευθυντή σας;

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας –Ζωή Κωνσταντοπούλου»):** Κάποιον που θα έχει νομική κατάρτιση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ( Υφυπουργός Ψηφιακής Διακυβέρνησης)**: Θα βάλουμε τους ανθρώπους, οι οποίοι έχουν εντολή εκεί να δουλεύουν μέρα νύχτα, για να λύσουν τα προβλήματα. Και αυτό κάνει. Θα τον κρίνετε αν αποτύχει. Έρχεστε και τον υποτιμάτε, συνεχώς και εμμονικά, έναν άνθρωπο τον οποίον ούτε γνωρίζατε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας –Ζωή Κωνσταντοπούλου»):** Δεν έχει νομική κατάρτιση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Καραγεωργοπούλου, μη διακόπτετε. Ο Υπουργός δεν σας διέκοψε στην τοποθέτησή σας. Κύριε Υπουργέ, συνεχίστε, παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Τι σχέση έχει αυτό.

 Το Κτηματολόγιο είναι ένας συνδυασμός πραγμάτων. Είναι συνδυασμός μηχανικών, νομικών, πληροφορικών και άλλων κλάδων. Δεν είναι μόνο νομικών. Αν ήταν μόνο νομικών θα ήμουνα στο Υπουργείου Δικαιοσύνης.

 **ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** *(ομιλεί εκτός μικροφώνου)*

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εντάξει. Πάρτε την ψήφο του ελληνικού λαού για να το καταθέσετε. Λοιπόν, ένας πληροφορικός ο οποίος δουλεύει μέρα νύχτα, με μισθό πολύ χαμηλότερο και από του Γενικού Γραμματέα και πολύ χαμηλότερο και από το δικό σας μισθό, τον αδικείτε, συνεχώς τον υποτιμάτε και τον έχετε στοχοποιήσει. Είναι λάθος αυτό που κάνετε, είναι λάθος και είναι και ανήθικο.

Έρχεται, λοιπόν, με αυτή την πλατφόρμα, κύριε Σαράκη, το «eisigites.ktimatologio.gr» να κάνει τι; Ένα σύστημα το οποίο, αν έρθετε μαζί μου μια μέρα σε ένα Κτηματολογικό Γραφείο θα φύγετε ή γελώντας ή κλαίγοντας. Πηγαίνει ο πολίτης με ένα φάκελο γεμάτο χαρτιά - κάποια εκ των οποίων καταργούμε σήμερα- πηγαίνει στο ταμείο, κάποια στιγμή τελειώνει με το ταμείο. Ο ταμίας αφήνει πίσω σε μια ντάνα από χαρτιά το φάκελο. Κάποια στιγμή ένας άλλος υπάλληλος έρχεται να τα σαρώσει. Κάποια στιγμή. Έχουμε, δηλαδή, ανθρώπινο δυναμικό που πληρώνει ο Έλληνας φορολογούμενος για να κάνουμε σαρώσεις αρχείων που έχουν παραδοθεί σε υπολογιστή. Αυτή είναι η κατάσταση σήμερα και δεν ψηφίζετε το άρθρο 26.

Όταν σαρώνονται, λοιπόν, αυτά τα αρχεία για τα οποία δεν υπήρχε κανένα σύστημα καταχώρησης, εισάγονταν σε κάποια αρχεία στην επιφάνεια εργασίας των υπαλλήλων του Κτηματολογίου, κανένα σύστημα, έρχεται ο δικηγόρος ο οποίος κάνει την εισήγηση νομικού ελέγχου σε χαρτί, πάλι. Αυτό το χαρτί ξανασαρώνεται, μπαίνουν όλα μαζί σε ένα φάκελο, εκτυπώνονται ξανά, δεύτερη φορά, πηγαίνουν μέχρι σήμερα, στο γραφείο του προϊσταμένου ο οποίος εκδίδει ένα άλλο χαρτί, που πάλι με στυλό γράφει ποια είναι η τελική του απόφαση για το αν πρέπει να μεταγραφεί η πράξη ή υπάρχει απόρριψη ή εν πάση περιπτώσει ένα άλλο αποτέλεσμα. Όλο αυτό ξανασαρώνεται και κάποια στιγμή στο πληροφοριακό σύστημα του Κτηματολογίου γίνεται η καταχώρηση. Λοιπόν, αυτά πρέπει να τα καταργήσουμε. Αυτό κάνει η πλατφόρμα, αυτό κάνει.

Έρχεται, λοιπόν, μια νέα μεταβίβαση από τον Ιανουάριο από τον ψηφιακό φάκελο, υπάρχει αυτόματος έλεγχος πληρότητας εγγράφων, άρα δεν χρειάζεται να γίνει αυτό το βήμα, πλέον, από κανένα ανθρώπινο μάτι, από κανένα ανθρώπινο χέρι. Υπάρχει καταχώριση στο πληροφοριακό σύστημα του Κτηματολογίου και στην πλατφόρμα των εισηγητών, άρα ταυτόχρονα δύο συστήματα δουλεύουν και βλέπει από το αναγνώσιμο pdf του συμβολαίου ο υπάλληλος που βρίσκεται το καθετί, το κάθε κρίσιμο στοιχείο του συμβολαίου, ώστε να το συγκρίνει για να το αν υπάρχουν λάθη, αν υπάρχουν ελλείψεις και να το διορθώσει. Και έτσι θα φτάσουμε σε μια πολύ πιο γρήγορα καταχώρηση για την οποία δεσμευόμαστε ότι για τις καινούργιες ψηφιακές πράξεις, ναι, θα γίνεται σε μία εργάσιμη μέρα. Και αυτό είναι μια πολύ μεγάλη αλλαγή η οποία επιφέρει μια ασφάλεια δικαίου.

Άρα, λοιπόν, αυτή η πλατφόρμα των εισηγητών, τί θα μας δίνει, κύριε Σαράκη; Στατιστικά; Στατιστικά. Ποιος δικηγόρος κάνει καλά τη δουλειά του με τις νομικές εισηγήσεις, ποιος υπάλληλος κάνει γρήγορες διεκπεραιώσεις ή πολλές διεκπεραιώσεις για να τεκμηριωθεί το μπόνους, ποιος προϊστάμενος απορρίπτει και ποιος εγκρίνει, τι σχόλια έχει βάλει στις απορρίψεις του. Άρα, λοιπόν, θα έχουμε και ποσοτικά και ποιοτικά στοιχεία συγκεντρωτικά, για τα οποία και εμείς μπορεί να λογοδοτούμε σε εσάς κάθε φορά που θα μας ρωτάτε. Άρα αυτό, λοιπόν, αυξάνει την ποιότητα και της δουλειάς μας, αλλά και της λογοδοσίας προς τη Βουλή για την επόμενη φορά που θα λειτουργεί δυο, τρεις, τέσσερις μήνες αυτή η πλατφόρμα θα μπορείτε να μας ρωτάτε σαν Υπουργείο. Πόσες έχουν γίνει; Τι ποιότητα έχουν; Πόσες έχουν απορριφθεί; Επιτέλους θα έχουμε στατιστικά, όπως πρέπει να λειτουργεί κάθε σύγχρονος οργανισμός. Δεν καταλαβαίνω για ποιο λόγο πρέπει να είμαστε αντίθετοι σε αυτό.

Είπατε οργανόγραμμα δεν υπάρχει. Υπάρχει οργανόγραμμα, είναι ψέμα αυτό που λέτε. Δεν ξέρω πού το έχετε βρει.

**ΓΕΩΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Το είπε ο κύριος Τσούτσας από τους φορείς.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι, υπάρχει οργανόγραμμα, υπάρχει οργανόγραμμα κανονικά. Το ανέφερε και ο κύριος Καντερές.

**ΓΕΩΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Ο άλλος εκπρόσωπος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σε κάτι άλλο αναφερόταν. Υπάρχει οργανόγραμμα. Το οργανόγραμμα, όμως, σας ξαναλέω, πρέπει να το δούμε με βάση τη σωστή αξιοποίηση του ανθρώπινου δυναμικού. Δεν υπάρχει λόγος υπάλληλοι που έχουν μεγάλη εμπειρία στις καταχωρήσεις, να τους ζητάμε να κάνουν σαρώσεις και να αφιερώνουμε ανθρώπινο δυναμικό σε κάτι το οποίο μπορεί να γίνει με μια απλή αποστολή ενός ψηφιακού αρχείου.

 Συμφωνώ απόλυτα με αυτό που λέτε για την διαρκή Κτηματογράφηση. Ουσιαστικά αυτό θα μπορεί να ξεκινήσει όταν θα φτάσουμε σε άνω του 90% κτηματογραφημένα ακίνητα στη χώρα και περιοχές, γιατί σωστά λέτε ότι είναι μια ζωντανή διαδικασία, η Κτηματογράφηση είναι μια ζωντανή διαδικασία, έχουμε αλλαγές νομικές, διαχωρικές στα ακίνητα των Ελλήνων ιδιοκτητών, αλλά πρέπει να φτάσουμε σε ένα σημείο η χώρα να έχει κτηματογραφηθεί η μεγάλη πλειοψηφία των εκτάσεων μας. Δεν μπορούμε σήμερα που είμαστε περίπου στο 40% να πούμε δεν υπάρχει καμία προθεσμία και ο καθένας ας το κάνει όποτε θέλει ή να μη το κάνει ποτέ, αλλά επί της αρχής αυτός είναι ο τελικός στόχος, ο οποίος αναφέρετε μια ζωντανή διαρκής διαδικασία χωρίς προθεσμίες.

 Πάμε στα θέματα της υποστελέχωσης, τα είπατε όλοι, νομίζω έχω απαντήσει για όσους δεν ήταν παρόντες στην προηγούμενη συνεδρίαση, να επαναλάβω ότι από τον Ιούλιο μέχρι σήμερα έχουμε κάνει αιτήματα στον ΑΣΕΠ για 580 υπαλλήλους. Έχουμε ήδη προσλάβει και ορκίσει 27 προϊσταμένους, έχουν γίνει ήδη δεκτά αιτήματα για 330, εκ των οποίων 264 είναι ήδη σε διαγωνισμό. Είμαστε σε καλό δρόμο και θα συνεχίσουμε να παλεύουμε ώστε να έχουμε 580, αλλά δεν θα μείνουμε με «σταυρωμένα τα χέρια», θέλουμε και καλύτερη αξιοποίηση του ήδη υπάρχοντος δυναμικού, μην τα επαναλάβω, το έχουμε πει.

 Έρχομαι τώρα στα σχόλια του εκπροσώπου της «ΝΙΚΗΣ», ειλικρινά κύριε συνάδελφε δεν έχω καταλάβει σε τι ακριβώς διαφωνείτε; Εντάξει, μας κατηγορείτε ότι δεν θα δώσουμε οριστική λύση, δεν θα είναι αποτελεσματικό το νομοσχέδιο, καλώς. Με ποια διάταξη διαφωνείτε; Μας είπατε δυο, τρεις, με τις οποίες συμφωνείτε, ευχαριστούμε πολύ. Με ποια διαφωνείτε; Πείτε μας «με αυτό το άρθρο διαφωνώ, διότι είναι λάθος, θα δημιουργήσει πρόβλημα». Εδώ να κάνουμε μια παραγωγική διαδικασία, ο διάλογος μας να οδεύει κάπου, ακόμα και μέσα από τις διαφωνίες μας κάτι μπορεί να βγει. Πείτε μας που διαφωνείτε ως «ΝΙΚΗ»; Αλλιώς δεν υπάρχει λόγος να μην το ψηφίσετε.

Με την κυρία Καραγεωργοπούλου, η οποία με έχει στοχοποιήσει και εμένα προσωπικά πάρα πολλές φορές, εγώ θα σας πω ότι πολλά από αυτά που είπε σήμερα είναι σωστά και δείχνει, ας πούμε, μια επαγγελματία που γνωρίζει καλά το θέμα και έχει ασχοληθεί. Να είμαι δίκαιος. Άρα, λοιπόν, εμείς θα λάβουμε και ήδη είπαμε με τους συνεργάτες μου να πάρουμε από τα πρακτικά της σημερινής συνεδρίασης τις προτάσεις που έχετε υποβάλει, να δούμε ποιες βελτιώσεις μπορούμε να κάνουμε, σας είπα ήδη ότι το θέμα με τα χιλιοστά, έχετε απόλυτο δίκιο, πρέπει να αντιμετωπίσουμε και την περίπτωση που είναι λιγότερα από 1.000 η εγγραφή.

 Έχετε δίκιο στο θέμα του αποσπάσματος Κτηματολογικού διαγράμματος, αυτή είναι η διαδικασία σήμερα, δηλαδή κατηγορείτε το μέχρι σήμερα. Εμείς τι λέμε; Ότι καταργούμε για όλες τις πράξεις το «πολλαπλό» και για τις ψηφιακές πράξεις που δεν χρειάζεται νόμος, καταργούμε κάθε είδους υποχρέωση προσκόμισης Κτηματολογικού διαγράμματος γιατί το έχουμε, όπως σωστά, είπατε ήδη, άρα θα το βρίσκει οργανισμός οίκοθεν. Άρα δεν καταλαβαίνω για ποιο λόγο να διαφωνείτε με αυτό; Αυτό για το οποίο μας κατηγορήσατε συμβαίνει σήμερα, πάμε και το αλλάζουμε, στηρίξτε το.

Με ρωτάτε για το θέμα των συμβάσεων μεταφοράς. Έτσι όπως το λέτε είναι. Ξέρετε για ποιο λόγο καθυστερεί; Γιατί ο ένας ανάδοχος έχει κάνει προσφυγή έναντι του άλλου. Τι θέλετε να κάνω εγώ ακριβώς; Θέλετε να παραβώ τη νομοθεσία; Με καλείτε να κάνω τι ακριβώς; Υπάρχει ένα πολύ μεγάλο έργο μεταφορών. Ξέρετε πολύ καλά ότι οι όγκοι χαρτιού, οι οποίοι φιλοξενούνται στα Υποθηκοφυλακεία θέλουν πάρα πολλά φορτηγά, να το πω έτσι, για να μεταφερθούν. Είναι πολύ μεγάλος ο όγκος, είναι μεγάλο το έργο. Άρα προκηρύξαμε διαγωνισμό. Ο ένας ανάδοχος έχει κάνει προσφυγή στον άλλο, θα περιμένουμε την απόφαση της δικαιοσύνης, τι να κάνουμε. Μπορώ να σας πληροφορήσω ότι κάνουμε μεγάλες προσπάθειες με τους αναδόχους της ψηφιοποίησης των αρχείων να αναλάβουν αυτοί, χωρίς να έχουν συμβατική υποχρέωση, το κόστος μεταφοράς. Κάνω μεγάλες προσπάθειες να πιέσω τις εταιρείες να αναλάβουν ένα κόστος, το οποίο δεν υποχρεώνονται να το κάνουν. Θα προσπαθήσω, αλλά δεν μπορώ να παραβώ τον νόμο, ο οποίος με υποχρεώνει στο διαγωνισμό που ένας ανάδοχος έχει προσφύγει εναντίον του άλλου να βγάλω μια απόφαση. Τι απόφαση να βγάλω; Περιμένω την απόφαση της δικαιοσύνης. Υποτιμάτε, κατά την γνώμη μου, πάρα πολύ τον ρόλο του δικηγόρου σε όλο αυτό.

 **Οι δικηγόροι όντως κάποιοι από αυτούς δεν έχουν τόσο καθημερινή τριβή με όλη την δαιδαλώδη πολυπλοκότητα του Κτηματολογίου. Μας λείπει προσωπικό; Μας λείπει. Μπορούν κάποιοι δικηγόροι, οι οποίοι έχουν πολύ μεγάλη εμπειρία στις μεταβιβάσεις ακινήτων να βοηθήσουν; Μπορούν να βοηθήσουν. Άρα λοιπόν, με την πλατφόρμα «Εισηγητές» θα μπορούμε να ελέγχουμε την ποιότητα της δουλειάς τους και αν κάποιος κάνει την πλάκα του, να το πω έτσι, μπαίνει μέσα απλά για να βγάζει 15 ευρώ την πράξη και δεν φέρεται υπεύθυνα, επαγγελματικά, δεοντολογικά, θα φεύγει. Αν κάποιος δεν κάνει σωστά τη δουλειά του, δεν έχουμε καμία υποχρέωση εμείς να δεχόμαστε εισηγήσεις οι οποίες δεν έχουνε καλή ποιότητα.**

**Άρα λοιπόν, αυτή η πλατφόρμα μας οδηγεί σε ένα καλό ποσοτικό και ποιοτικό αποτέλεσμα και οι προϊστάμενοι είναι αυτοί οι οποίοι θα κρίνουν την ποιότητα των Εισηγήσεων. Και αν οι προϊστάμενοι μας λένε, αυτοί οι δικηγόροι δεν κάνουν σωστά Εισηγήσεις και πιο πολύ μας δυσκολεύουν απ’ ότι μας διευκολύνουν θα φεύγουν από το Μητρώο. Είναι πολύ απλό. Συμφωνούμε σε αυτό; Ωραία.**

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας): Για το άρθρο 31 να τοποθετηθείτε.**

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός ψηφιακής Διακυβέρνησης): Επειδή αυτά είναι θέματα όχι δικής μου αρμοδιότητας είναι του κ. Παπαστεργίου θα τοποθετηθεί ο ίδιος στην Ολομέλεια . Έχετε δίκιο που το θέτετε, δεσμευόμαστε να τοποθετηθούμε στην Ολομέλεια με συγκεκριμένα σχόλια.**

**Όμως, κυρία Καραγεωργοπούλου θεωρώ ότι υποτιμάτε πολύ το ρόλο του δικηγόρου σε όλο αυτό, διότι αφενός υπογράφει ότι αν έχει οποιαδήποτε σύγκρουση συμφέροντος οφείλει να μην αναλάβει μια υπόθεση και νομίζω στον όρκο που έχει δώσει ο κάθε δικηγόρος αυτό οφείλουμε να το σεβαστούμε. Και προφανώς, αν δούμε φαινόμενα κατάχρησης θα είμαστε πάρα πολύ αυστηροί και θα επιβληθεί κάθε ποινή που προβλέπεται από τον νόμο. Δεν νομίζω ότι θα έχουμε τέτοια φαινόμενα. Αλλά οι εισηγήσεις των δικηγόρων στις εκκρεμότητες, γιατί στις νέες μεταβιβάσεις θεωρώ ότι με το νέο σύστημα του φακέλου μεταβίβασης θα είναι πολύ πιο απλά τα πράγματα και δεν θα χρειαζόμαστε τόσες εισηγήσεις. Στις 150.000 εκκρεμότητες που έχουμε ήδη εισηγήσεις, χρειαζόμαστε. Είναι πολύ μεγάλος όγκος, αγαπητέ συνάδελφε. Χρειαζόμαστε κάθε βοήθεια, εσωτερική- εξωτερική, τεχνολογική ή μη, για να μπορέσουμε να καλύψουμε τις εκκρεμότητες, ώστε να μην προσκρούει και καμία νέα μεταβίβαση σε προηγούμενη, κάτι το οποίο θα το δούμε και στις ψηφιακές μεταβιβάσεις. Θα δούμε κάποιες φορές να προσκρούει σε προηγούμενη, άρα εκεί θα χάνεται χρόνος.**

 **Το άρθρο 26, για το οποίο μας κατηγορείτε είναι συμφωνημένο με τους συμβολαιογραφικούς συλλόγους. Για άλλο πράγμα μας κατηγορούν και απέχουν οι συμβολαιογράφοι. Και εγώ επειδή θέλω να είμαι απόλυτα ειλικρινής μαζί τους δεσμεύτηκα, ότι και στην Επιτροπή Παρακολούθησης και Παραλαβής του έργου της μετεξέλιξης του ψηφιακού φακέλου μεταβίβασης οι συμβολαιογραφικοί σύλλογοι θα έχουν εκπροσώπηση για να δουν με τα μάτια τους και εγκαίρως στην ώρα τους αν μια εφαρμογή η οποία τελικά αφορά τη δουλειά τους όντως θα υλοποιηθεί με τον τρόπο που έχουμε συμφωνήσει.**

 **Το άρθρο 26 λοιπόν, είναι συμφωνημένο με την Ένωση Συμβολαιογράφων και νομίζω ότι μας αδικείτε και σε αυτό για να το πω ευγενικά.**

**Κλείνω, λέγοντας πολύ καλοπροαίρετα στον κύριο Καραμέρο, για κάτι που άκουσα να λέει χθες σε έναν τηλεοπτικό σταθμό και ελπίζω να μην αφορά την κριτική που ασκείται στο δικό μας νομοσχέδιο. Είπατε ότι τα νομοσχέδιά μας φτιάχνονται από τους λεγόμενους «Big Four». Θέλω να σας πω με κάθε ειλικρίνεια ότι εδώ τα παιδιά που βλέπετε δίπλα μου οι συνεργάτες μου, νομικοί σύμβουλοι που αμείβονται με μισθούς 1.000, 1.200, 1.300 ευρώ έχουν ξοδέψει μερόνυχτα μόνοι τους χωρίς βοήθεια όχι απλά από τους «Big Four» ούτε από δικηγορική εταιρεία, από κανέναν άλλον για να μπορέσουν να συνεννοηθούν με τους αρμόδιους φορείς, με τις επαγγελματικές ομάδες, με τους συλλόγους εργαζομένων. Ο κύριος Γεωργίου που βλέπετε εδώ, ξέρετε πόσες φορές έχει συναντηθεί με τον Πρόεδρο του Συλλόγου Εργαζομένων; Είναι πάρα πολύ άδικο αυτό που είπατε και σας καλώ στην Ολομέλεια να το πάρετε πίσω. Αδικείτε τη δουλειά ανθρώπων οι οποίοι με χαμηλούς μισθούς και με αίσθημα ευθύνης έχουν πάρει πάνω τους τη συγγραφή, διόρθωση, εξέλιξη ενός νομοσχεδίου το οποίο έχει συνδιαμορφωθεί με επαγγελματικές ομάδες σε κάθε βήμα του.**

Έχουμε υιοθετήσει προτάσεις από τα δικά σας Κόμματα, από την Κοινοβουλευτική Ομάδα της Νέας Δημοκρατίας, την οποία ευχαριστώ για τη συμμετοχή στην προηγούμενη περίοδο τόσο σε επιμέρους θέματα, αλλά και στη συνολική στρατηγική που πρέπει να έχει το Κτηματολόγιο. Ο κ. Μπαρτζώκας ήταν πάρα πολύ ενεργός στο να καταθέσει προτάσεις και τον ευχαριστώ γι’ αυτό.

Αυτή η δουλειά έχει γίνει από εμάς και δε δεχόμαστε να την υποτιμάτε λέγοντας ότι «την έχει κάνει κάποιος άλλος για μας». Αναφερθήκατε χθες για νομοσχέδιο του Υπουργείου μας. Τώρα έχουμε αυτό το νομοσχέδιο. Αν δεν το εννοείτε για εμάς, το δέχομαι, παρακαλώ να το διευκρινίσετε.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Επειδή αναφέρθηκε προσωπικά, να διευκρινίσω κάτι, κ. Πρόεδρε; Για 30 δευτερόλεπτα, όχι περισσότερο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θα σας δώσω τον λόγο, παρόλο ότι κατά τον Κανονισμό - όπως γνωρίζετε - είχατε την ευκαιρία να τοποθετηθείτε όλοι. Σας έδωσα χρόνο, δε διέκοψα κανέναν.

Κύριε Καραμέρο, θα σας δώσω τον λόγο. Πέστε ό,τι θέλετε, απλώς, ολοκληρώνουμε πάντα με τον κ. Υπουργό, το ξέρετε, το γνωρίζετε καλά, αλλά, εν πάση περιπτώσει, τοποθετηθείτε για 1 λεπτό.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Επειδή οι συνεργάτες οι επιστημονικοί του Υπουργού συμμετείχαν με συνέπεια κι εμείς τιμούμε τους επιστήμονες είτε είναι δικηγόροι είτε άλλων ειδικοτήτων που συνεισφέρουν στην κατάρτιση του νομοσχεδίου, στο νομοθετικό έργο, στις Επιτροπές, στα Υπουργεία, τους υπηρεσιακούς, αλλά και τους μετακλητούς όταν είναι εξειδικευμένοι, θέλω να διευκρινίσω ότι η αναφορά μου χθες στην Ολομέλεια κατά τη διάρκεια της ψήφισης του φορολογικού νομοσχεδίου, αλλά και σε τηλεοπτικό σταθμό, αφορά σε συγκεκριμένα νομοσχέδια και σε συγκεκριμένες πολιτικές που έχει χαράξει η Κυβέρνησή σας, κ. Κυρανάκη, γιατί μπορεί ούτε εσείς ούτε οι συνεργάτες σας να μην ξέρετε ότι στην προηγούμενη Διοίκηση του Υπουργείου Ψηφιακής Πολιτικής στο εθνικό σχέδιο που κατατέθηκε στο Ταμείο Ανάκαμψης για τα ψηφιακά έργα είχε συμμετάσχει η PWC, κατά παραδοχή του κ. Σκυλακάκη. Υπάρχουν δηλώσεις δημοσιευμένες. Όπως δεν ξέρω αν γνωρίζετε ότι το πρώτο έργο πληροφορικής που εντάχθηκε, το Gov-ERP, μεταξύ Κοινωνίας της Πληροφορίας και τριών εταιρειών, μία εκ των τριών εταιρειών που ήταν ανάδοχη, ήταν η PWC.

Σας λέω, λοιπόν, όταν συγγράφετε και δεν είναι μόνο το δικό σας νομοσχέδιο, έρχονται εδώ πέρα 4-5 νομοσχέδια την εβδομάδα τελευταία. Είπα κι επαναλαμβάνω και θα καταθέσουμε και αίτημα κατάθεσης εγγράφων. Δεν είπα για το δικό σας νομοσχέδιο. Στον προφορικό λόγο δε μπορούμε να βάλουμε κόμμα όταν αναφερόμαστε.

Όχι, δεν είπα για τους συμβούλους τους δικούς σας, το διευκρινίζω. Όμως, πλείστα όσα νομοσχέδια και πάρα πολλοί συνεργάτες κυκλοφορούν στους διαδρόμους της Βουλής, ακόμα και με pins στο πέτο, με το αρκτικόλεξο κάποιων εκ των «Big 4». Μη γίνουμε εδώ πέρα «Βρυξέλλες». Με την κακή έννοια το λέω.

Για αυτό το νομοσχέδιο, εγώ, βλέπω την αφοσίωση που έχουν οι συνεργάτες σας και σας τιμά αυτό, πέρα από την ουσία του περιεχομένου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστούμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Άρα, η αναφορά σας δεν είχε να κάνει με το παρόν νομοσχέδιο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Ναι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Καραγεωργοπούλου, έχετε το λόγο κι εσείς για 1 λεπτό, για να ολοκληρώσουμε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Υφυπουργέ, αναφερθήκατε προσωπικά σε μένα. Δεν με γνωρίζετε και δεν σας γνωρίζω και δε σας επιτρέπω να λέτε ότι δεν εργάζομαι αρκετά ή ισάξια με τον τέως Διευθυντή του Γραφείου σας, τον οποίο διορίσατε, ως Πρόεδρος της προσωρινής διοίκησης του Νομικού Προσώπου Δημοσίου Δικαίου, στον βαθμό που ξέρετε πάρα πολύ καλά ότι τα Νομικά Πρόσωπα Δημοσίου Δικαίου διέπονται από το σύστημα διαγωνισμού του ΑΣΕΠ και, σε κάποιο καιρό, δυστυχώς, αυτό δε μπορούσε να γίνει πιο νωρίς, θα διοριστούν με έναν άλλο τρόπο, για τον οποίο θα πρέπει οι Αρχές της Αμεροληψίας και της Ανεξαρτησίας να τηρούνται. Και αυτές τις αρχές είναι που παραβιάσατε με την ιδιότητα του Υφυπουργού, εκτελώντας, στην πραγματικότητα, επιθυμίες ενδοσυνεννόησης, ενώ θα έπρεπε να είναι καθαρά ένα άλλο, ανεξάρτητο πρόσωπο από εσάς. Γιατί; Γιατί το κρίνετε αυτό το πρόσωπο. Είστε εκείνος, ο οποίος ελέγχει και ο ελεγχόμενος από εσάς είναι της δική σας εποπτείας και επιρροής, άμεσης επιρροής. Επομένως, δεν είναι στοχοποιημένη η κρίση μου σε σχέση με το επίλεκτό σας Πρόεδρο του Ελληνικού Κτηματολογίου, αλλά σε σχέση με τον τρόπο που ενεργήσατε.

Σε ό,τι αφορά στη δική μου θέση, εγώ εργάζομαι, κ. Κυρανάκη, από τα 18 μου χρόνια και είμαι από μονογονεϊκή οικογένεια εδώ και 20 χρόνια. Συνεπώς, δεν σας επιτρέπω να με κρίνετε, αν παίρνω χρήματα της Ελληνικής Βουλής. Εγώ, αυτά τα χρήματα μπορεί να τα παίρνω, αλλά έχω εκλεγεί από τον ελληνικό λαό, κάτι που δε συνέβη με τον Υπουργό, τον κ. Παπαστεργίου, ο οποίος έχει διοριστεί από την Κυβέρνησή σας και δεν εξελέγη ποτέ και είναι εκείνος, ο όποιος κρίνει, αυτή τη στιγμή, την ελληνική περιουσία όλων των ιδιωτών και του Ελληνικού Δημοσίου. Συνεπώς, δεν σας επιτρέπω τέτοιες τοποθετήσεις. Στην Ολομέλεια τα υπόλοιπα.

  **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» – Απλοποίηση και επιτάχυνση των διαδικασιών μεταβίβασης ακινήτων – Ρυθμίσεις αρμοδιότητας Υπουργείου Ψηφιακής Διακυβέρνησης».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Αναστάσιος Μπαρτζώκας, έχει ψηφίσει «υπέρ».

Ο Εισηγητής της Μειοψηφίας, κ. Γεώργιος Καραμέρος, δήλωσε «επιφύλαξη».

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Ιλχάν Αχμέτ, δήλωσε «επιφύλαξη».

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Εμμανουήλ Συντυχάκης, ψήφισε «κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Παύλος Σαράκης, δήλωσε «παρών».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, δήλωσε «επιφύλαξη».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Γεώργιος Αποστολάκης, δήλωσε «επιφύλαξη».

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου, ψήφισε «κατά».

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως και 34 του σχεδίου νόμου;

Τα άρθρα 1 έως 34 του σχεδίου νόμου γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Ερωτάται η Επιτροπή εάν το σχέδιο νόμου γίνεται δεκτό στο σύνολό του.

Δεκτό, κατά πλειοψηφία.

 Συνεπώς, το σχέδιο νόμου του Υπουργείου Ψηφιακής Διακυβέρνησης «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» – Απλοποίηση και επιτάχυνση των διαδικασιών μεταβίβασης ακινήτων – Ρυθμίσεις αρμοδιότητας Υπουργείου Ψηφιακής Διακυβέρνησης» γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Στην Ολομέλεια θα εισαχθεί τη Δευτέρα, 11 Δεκεμβρίου 2023, σύμφωνα με την απόφαση που έλαβε η Διάσκεψη των Πρόεδρων, κατά τη χθεσινή συνεδρίασή της.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα Καραμανλής, Κοτρωνιάς Γεώργιος, Κούβελας Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Νικητιάδης Γεώργιος, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Σαράκης Παύλος, Χήτας Κωνσταντίνος, Δημητριάδης Πέτρος, Κόντης Ιωάννης, Αποστολάκης Γεώργιος και Καραγεωργοπούλου Ελένη.

Τέλος και περί ώρα 11.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ**